Zahid beri jaminan jentera UMNO bantu menangkan calon PH dalam PRK

Pengerusi Barisan Nasional (BN) Datuk Seri Dr Ahmad Zahid Hamidi memberi jaminan bahawa jentera parti komponen itu akan terus bekerjasama dengan Pakatan Harapan (PH) untuk menyokong bagi memenangkan calon Kerajaan Perpaduan di Johor.

Ahmad Zahid berkata beliau yakin UMNO-BN dan PH bersedia menghadapi Pilihan Raya Kecil (PRK) bagi Parlimen Pulai dan Dewan Undangan Negeri (DUN) Simpang Jeram kerana gabungan itu memiliki tahap kebersamaan yang kukuh dan kuat di Johor, lapor Bernama.

“Pada hemat saya, landskap politik di Johor adalah sangat berbeza, tahap kebersamaan (Kerajaan Perpaduan) itu lebih kukuh dan kuat. Kita yakin untuk hadapi dua PRK ini,” katanya kepada pemberita selepas merasmikan Program Belia Desa MADANI@KKDW di B5 Johor Street Market hari ini.

Beliau berkata demikian ketika mengulas kerjasama BN dan PH dalam PRK di kedua-dua kerusi susulan kekosongan luar jangka berikutan kematian penyandangnya Menteri Perdagangan Dalam Negeri dan Kos Sara Hidup Datuk Seri Salahuddin Ayub pada 23 Julai lepas.

Suruhanjaya Pilihan Raya menetapkan esok sebagai penamaan calon bagi PRK itu manakala pengundian awal pada 5 Sept dan hari mengundi pada 9 Sept.

PH mempertaruhkan bekas Speaker DUN Johor Suhaizan Kaiat bagi Parlimen Pulai menentang calon Perikatan Nasional (PN) Timbalan Ketua Bersatu Bahagian Pulai Zulkifli Jaafar manakala DUN Simpang Jeram pula menyaksikan calon PH iaitu Timbalan Ketua Amanah kawasan Bakri, Nazri Abdul Rahman, akan bertemu Dr Mohd Mazri Yahya daripada PN, yang merupakan seorang pakar perunding vaskular dan pakar bedah endovaskular.

Mengulas perancangan beliau untuk mengadakan pertemuan dengan 191 bahagian UMNO di seluruh negara mulai Jumaat, Ahmad Zahid berkata ia bagi memberikan pencerahan berhubung kerjasama BN dan PH.

Beliau berkata langkah itu diambil berikutan wujud kekhuatiran terutama dalam kalangan pengundi parti itu berhubung kerjasama kedua-dua gabungan meskipun Kerajaan Perpaduan telah berjalan selama sembilan bulan.

“(Kekhuatiran) itu terutama apabila ada istilah yang sengaja dicipta iaitu UMDAP. Bagi BN, kita sendiri pernah kerjasama dengan Gerakan yang menguasai Kerajaan Negeri Pulau Pinang suatu ketika dahulu.

“Penolakan ahli UMNO dan orang Melayu ketika itu agak terkesan kepada parti tetapi selepas proses pencerahan dilakukan BN, akhirnya kerjasama itu diterima baik dan ini tidak mustahil untuk dilakukan oleh kami (BH-PH),” katanya.

Menyentuh perhimpunan solidariti yang dianjurkan oleh pelbagai pihak bagi mempertahan kepimpinan beliau sebagai Presiden UMNO, Ahmad Zahid berkata ia memberikan mesej penting mengenai kepentingan mengekalkan institusi kepimpinan parti itu.

“Dalam politik, pasti ada turun naik, jadi kena tukar minda sendiri, sama-sama memperkukuh kesatuan dan solidariti dalam parti sendiri supaya gabungan parti kita dihormati,” katanya.

Beliau berkata sekiranya penukaran kepimpinan mahu dilakukan, ia perlu melalui kaedah demokrasi iaitu menerusi pemilihan UMNO yang akan berlangsung dalam tempoh tiga tahun.


Dulu jadi pembangkang kutuk Akta Hasutan, sekarang PH pula guna tindas lawan: LFL

Sebuah pertubuhan peguam, Lawyers of Liberty (LFL) membidas kerajaan campuran Pakatan Harapan (PH)-UMNO menggunakan Akta Hasutan 1948 terhadap Datuk Seri Muhammad Sanusi Md Nor.

Pengarah LFL, Zaid Malek mengkritik kerajaan campuran diterajui PH-UMNO kerana menekan musuh politik menggunakan akta tersebut walhal mereka sebelum ini paling lantang mengutuk kewujudan undang-undang yang menindas itu, ia selepas Menteri Besar Kedah didakwa hari ini.

“Sekali lagi, Akta Hasutan kini digunakan terhadap pesaing politik Kerajaan yang kini memegang kuasa persekutuan

“Sungguh dahsyat kerana perkara ini berlaku di bawah kerajaan yang diketuai Pakatan Harapan (PH) yang ketika menjadi pembangkang mengutuk penggunaan dan kewujudan Akta Hasutan sebagai menindas dan menghina kebebasan bersuara,” katanya dalam satu kenyataan, hari ini.

Zaid berkata, kecaman PH dan pemimpinnya, Datuk Seri Anwar Ibrahim, terhadap undang-undang itu hanya terpakai apabila pendakwaan dikenakan terhadap mereka.

“Kini, apabila berkuasa, mereka tidak ragu-ragu untuk menggunakannya. Ucapan Muhammad Sanusi yang didakwa menyinggung perasaan berhubung keputusan memilih Datuk Seri Amiruddin Shari sebagai Menteri Besar Selangor, sama sekali tidak berbaur hasutan atau jenayah.

“Adalah wajar apabila seseorang mempersoalkan pemilihan Menteri Besar yang mungkin secara langsung atau tidak langsung menyentuh keputusan Sultan masing-masing untuk berbuat demikian,” katanya.

Tambahnya, tindakan kerajaan mendakwa Sanusi atas ucapannya, secara berkesan menghalang wacana politik yang sah dan melanggar kebebasan bersuara yang dilindungi mengikut Perkara 10(1)(a) Perlembagaan Persekutuan.

Katanya, Perdana Menteri, sepatutnya tahu mengenai perkara itu selepas didakwa atas tuduhan sama kerana tidak menghormati institusi diraja sebelum ini termasuk menggesa Yang di-Pertuan Agong membatalkan pengisytiharan darurat pada 2021.

“Adalah tidak sah untuk menggunakan akta itu terhadap PH dan penyokongnya sebelum ini, seperti yang dilakukan sekarang terhadap Perikatan Nasional (PN) dan penyokong mereka. Itu tidak berubah hanya kerana PH berkuasa. Tiada kerajaan yang sah boleh dibenarkan untuk menunjukkan kuasa yang diberikan kepada mereka.

“Sehubungan itu, kami menggesa kerajaan supaya menggantung penggunaan Akta Hasutan sementara menunggu pemansuhan pada sidang Parlimen akan datang. Kami selanjutnya menggesa Peguam Negara untuk menarik balik pertuduhan hasutan terhadap Sanusi,” katanya.


Bank Negara siasat insiden kesilapan pemprosesan CIMB

Bank Negara Malaysia (BNM) akan mengambil langkah serta tindakan penyeliaan sewajarnya ke atas CIMB Group Holdings Bhd sekiranya terbukti berlaku sebarang pelanggaran undang-undang atau pengawalseliaan dalam insiden membabitkan kesilapan pemprosesan bank itu baru-baru ini.

Ketika menegaskan perkara itu, Gabenor BNM Tan Sri Nor Shamsiah Mohd Yunus berkata ketetapan pengawalseliaan berkenaan termasuk aspek pematuhan piawaian pengurusan risiko yang boleh diterima, lapor Bernama.

“Kita sedang meneliti keadaan khusus yang membabitkan insiden tersebut,” katanya selepas mengumumkan pertumbuhan ekonomi Malaysia bagi suku keempat 2021 dalam sidang media secara maya di sini, hari ini.

Malah, Nor Shamsiah berkata BNM juga telah meminta CIMB untuk memastikan usaha bagi mendapatkan semula dana terbabit tidak akan menjejaskan keupayaan pelanggan mendapat akses ke atas akaun masing-masing selain membolehkan pilihan munasabah untuk mereka memulangkan semula lebihan dana berkaitan.

Menurut laporan media, CIMB telah menjelaskan bahawa terdapat kesilapan pemprosesan dalam sistem perbankannya yang menyebabkan sejumlah akaun dibekukan dan bank itu sedang menghubungi pelanggan terbabit bagi memastikan penyelesaian secara adil serta terurus.

CIMB berkata demikian bagi mengulas mengenai laporan media bahawa terdapat sesetengah pengguna akaun bank CIMB dikejutkan dengan pembekuan akaun mereka secara tiba-tiba.

Panik menyelubungi pemegang akaun CIMB apabila mereka menerima pemberitahuan mengenai wang yang diperuntukkan untuk debit daripada akaun mereka.

Dalam laporan media yang memetik khabar angin yang berlegar di media sosial bahawa terdapat 11,000 akaun milik pelanggan CIMB telah dibekukan sejak Isnin dan mereka mendapat mesej bahawa mereka berhutang ribuan ringgit kepada bank itu.


Time for DAP to Speak Out and Deliver its Promises to the Non-Malays; Don’t be Silent!

Congratulations DAP! UMNO has now just reduced you to representing the Chinese and Indians.

As usual, I do not expect DAP to react or account to the people on what exactly their role now is. Despite having the highest number of MPs in the present government, DAP maintains dignified silence like a mouse on many pertinent issues and will avoid any public debates on policies, minority rights and interest. Neither will DAP revisit the reintroduction of discriminatory policies, etc.

Fair enough, their Ministers may be too embarrassed or choose to shy away from all these racial rhetoric and statements made in direct contrast and opposite of the policy changes that DAP had promised their supporters for decades. But what about the remaining 30-plus MPs who are backbenchers?

To be fair to its supporters, DAP should come out openly to refute the statement by Malaysian Ambassador to USA and UMNO strongman Dato’ Seri Nazri Aziz which had reduced this “multi-racial” party to a party that merely replaces MCA and MIC to empower their former nemesis turned “lover” politically in the name of “UNITY” and fear of PAS whom they have painted as “TALIBANESE”.

Instead of speaking out or negotiating for political dividends and policy concessions in return for their political support (a conventional role that had been carried out by MCA in the past), DAP Ministers in the Cabinet chose to sidestep all issues “Chinese” because these are sensitive and will not augur well for DAP as a political party which is “on its knees” wooing and begging for Malay support and acceptance.

Worse still, the DAP Deputy Minister of Communication who was an ultra spokesperson for DAP in the past on Chinese issues, now supports the clamping down of media freedoms by using the 3Rs as an excuse to sweep all pertinent issues and policies under the carpet.

This is exactly what happened when many decisions unfair to minorities were introduced back in the 1970s and 80s by the Executive but could not be publicly challenged or debated because of the blanket ban on these issues which were labelled as “SENSITIVE”.

My questions to DAP’s top leaders are:

1) Are you now accepting the role of speaking out for the Chinese and Indians or do you maintain that “(You are) not a Chinese” as declared by your Chairman Lim Guan Eng?

2) UMNO has said it publicly that “we must see whether DAP listens to us, or we listen to DAP today.” This is no more 3R sensitivity but even the Prime Minister had publicly said that DAP has never questioned race-based initiatives.

So, do you owe MCA and MIC an apology for stirring hatred towards our two parties on race-based initiatives now that you have embraced absolutely and succumbed to UMNO’s political dictate despite its fewer number of MPs than DAP.

The rakyat deserve an answer from your top leadership in the name of public accountability and transparency. Don’t hide behind 3Rs nor be silent like a mouse. Be transparent and don’t forget the CAT (Competency, Accountability, Transparency) that you promised to your supporters when you were in the opposition.

Senator Datuk Seri Ti Lian Ker
MCA Vice President

* This is the opinion of the writer or publication and does not necessarily represent the views of Agenda Daily.


Saintis USM menang anugerah antarabangsa hasil kajian ketum

Kajian ketum yang dijalankan seorang saintis Universiti Sains Malaysia (USM) membuahkan hasil apabila berjaya menerima anugerah penyelidikan antarabangsa 4 Ogos lalu.

Prof Zurina Hassan dari Pusat Penyelidikan Dadah USM diberikan dana berjumlah 60,000 euro (RM294,679) selepas menerima anugerah penyelidikan Georg Forster daripada Yayasan Alexender Von Humbolt Jerman dan ditawarkan untuk menyambung penyelidikan di negara tersebut.

Profesor Farmakologi itu yang teruja dengan anugerah tersebut berkata diberi tempoh antara enam hingg 12 bulan untuk melengkapkan kajian tersebut.

“Untuk program ini, saya diberi tempoh enam hingga 12 bulan untuk selesaikan kajian dengan dana sebanyak 60,000 euro disediakan.

“Saya bercadang untuk pergi ke Universiti Erlangen, Jerman bagi memulakan kajian saya pada Januari tahun depan,” katanya dipetik laporan Malaysiakini.

Jelasnya, penyelidikan yang dijalankan tertumpu kepada kesan ketum terhadapingatan manusia dan menyebabkan ketagihan.

“Saya nak lihat macam mana ketum akan ‘bekerja’ apabila masuk ke badan manusia, contohnya berapa dos yang boleh menyebabkan ketagihan dan berapa dos yang beri kesan kepada memori manusia,” katanya lagi.

Kajian tersebut sudah dijalankannya sejak sejak 2010.

Selain itu, dia juga berhasrat untuk membawa hasil penyelidikannya berkenaan bunga telang dan potensinya untuk merawat penyakit dementia dan alzheimer untuk dibincangkan di Jerman.

Selain itu, beliau juga pernah dijemput oleh Institut Penyalahgunaan Dadah Kebangsaan (Nida) untuk membentangkan kajian berkenaan ketum di San Diego, Amerika Syarikat.

Penggunaan ketum dikalangan masyarakat dianggap taboo dan menyalahi undang-undang negara, ia bagaimanapun dianggap sebagai penawar bagi sesetengah penyakit dan digunakan dalam perubatan tradisional.


Zahid tak boleh selamatkan UMNO walaupun buat pembedahan plastik: Annuar

UMNO tidak boleh diselamatkan selagi Datuk Seri Ahmad Zahid Hamidi menjadi Presiden parti tersebut, kata Tan Sri Annuar Musa.

Bekas pemimpin veteran yang dipecat UMNO sebelum ini menasihati agar segera disingkirkan Zahir daripada parti tersebut dan mencadangkan Timbalannya, Datuk Seri Mohamad Hasan sebagai pengganti.

“Zahid tak boleh selamatkan UMNO, buatlah pembedahan plastik ke apa, macam itu juga, tak boleh.

“Kerana polisik sedemikian yang menyebabkan amanah diberi ahli parti tidak dilaksana, elok Tok Mat (Mohamad) pegang sekejap (jawatan pemangku Presiden).

“Masa Tok Mat lah lahir MN (Muafakat Nasional), cantik MN, PRK (Pilihan Raya Kecil) Rantau menang besar, Tanjung Piai menang… Saya pengarah PRK rantau,” katanya semasa berucap di Pelancaran Jentera Pilihan Raya Negeri (PRN) Jempol malam ini.

Menurut bekas Ahli Parlimen Ketereh itu lagi, kerosakan yang berlaku kepada UMNO berpunca daripada Zahid sehingga menyebabkan parti itu kalah teruk pada Pilihan Raya Umum Ke-15 (PRU-15).

“Yang rosaknya UMNO kerana orang tak mahu Zahid… Cuma cari jalan supaya Tok Mat ganti Zahid, kalau Tok Mat ganti Zahid atau Najib (Datuk Seri Najib Razak) ganti Zahid, saya rasa UMNO tak sempat nazak boleh diselamatkan.

“Tapi kalau UMNO terus pertahankan Zahid, habis (kalah),” ujarnya lagi.

Terdahulu, Annuar memaklumkan dalam akaun Facebooknya terdapat halangan pihak tertentu yang cuba menghalangnya daripada memberi ceramah di FELDA Jempol malam ini.

Untuk rekod, UMNO memecat Annuar pada 9 Disember tahun lalu selepas berakhir PRU-15 atas alasan mensabotaj kempen calon.


Ku Li namakan dirinya juga calon PM selain Zahid

Veteran UMNO, Tengku Razaleigh Hamzah menamakan dirinya sebagai salah satu calon pilihan untuk jawatan perdana menteri dan mengakui mampu mendapat sokongan daripada sebelah blok pembangkang.

Namun, beliau mengakui hasratnya itu mungkin juga tidak dapat menjadi kenyataan kerana mustahil untuknya mendapat sokongan daripada partinya sendiri.

“Saya lah (calon),” kata beliau dipetik dalam wawancara dengan portal The Vibes.

Menurut Ahli Parlimen Gua Musang itu, pembangkang mungkin memberinya sokongan dalam perlumbaan merebut jawatan tersebut tetapi masalah yang sedang dihadapinya adalah Presiden UMNO, Datuk Seri Ahmad Zahid Hamidi masih mempunyai sokongan akar umbi yang kuat untuk memegang jawatan nombor satu negara itu.

“Saya mungkin dapat sokongan pembangkang tapi tidak UMNO,” ujarnya lagi.

Zahid antara nama-nama yang disebut sebagai calon perdana menteri bagi gabungan Barisan Nasional (BN) dalam pilihan raya umum nanti.

Bagaimanapun, Presiden UMNO itu sedang berdepan krisis dalaman parti apabila sedang diserang oleh mereka yang dikatakan “Kluster Menteri”.

Serangan dan kecaman secara terbuka sedang dihadapi Zahid daripada kumpulan tersebut malahan gesaan supaya mereka meletak jawatan juga tidak diendah walaupun Zahid sudah memberikan kata dua semasa Perhimpunan Agung UMNO 2020 hujung minggu lalu.


Pertahankan prinsip kebebasan kehakiman, titah Sultan Selangor

Sultan Selangor Sultan Sharafuddin Idris Shah mengingatkan pihak eksekutif agar sentiasa mendukung penuh prinsip kebebasan kehakiman dan mengelak dari sebarang cubaan untuk mempengaruhi proses pentadbiran keadilan badan kehakiman.

Baginda bertitah kebebasan badan kehakiman memerlukan sokongan, dukungan, kefahaman dan iltizam dari semua pihak terutama dari pihak eksekutif, lapor Bernama.

“Sehubungan dengan itu, beta menyeru semua pihak berganding bahu dengan mengambil langkah-langkah ke arah mempertahankan dan menjamin kebebasan badan kehakiman demi kesejahteraan dan kemakmuran negara,” titah baginda dalam kenyataan hari ini.

Baginda juga menyeru agar rakyat memberi sepenuh kepercayaan kepada sistem kehakiman negara tanpa perlu melemparkan tohmahan yang tidak berasas tanpa mengetahui fakta dan alasan-alasan penghakiman terhadap sesuatu kes.

Sultan Sharafuddin bertitah sebarang tohmahan yang tidak berasas akan mengundang persepsi negatif terhadap kebebasan badan kehakiman dan pasti menghakis keyakinan dan kepercayaan rakyat terhadap sistem pentadbiran keadilan negara.

“Keadaan ini juga akan secara tidak langsung menjejaskan nama baik negara di peringkat antarabangsa,” titah baginda.

Sultan Sharafuddin juga menzahirkan sokongan padu baginda terhadap titah ucapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada 5 Sept lepas, berkaitan dengan kuasa prerogatif pengampunan yang tidak boleh dilaksanakan sewenang-wenangnya demi kepentingan pihak tertentu.

Titah baginda, rakyat perlu memahami bahawa proses pengampunan perlu dilaksanakan mengikut lunas undang-undang dan prosedur yang telah diperuntukkan di bawah perlembagaan dan undang-undang berkaitan dengannya.

“Setiap rakyat di negara ini berkehendakkan keadilan, kesaksamaan serta ketelusan daripada badan kehakiman atas sesuatu kes yang diadili.

“Oleh itu adalah menjadi tanggungjawab semua pihak untuk sentiasa memelihara nama baik badan kehakiman agar ia tidak tercemar dari sebarang bentuk pengaruh dan tekanan,” titah baginda.


Kelulusan ganja, ketum untuk perubatan bakal jadi kenyataan

Jawatankuasa Pembangunan Industri Kanabis dan Ketum akan mengadakan mesyuaratnya Isnin depan, kata Menteri Kesihatan Khairy Jamaluddin, hari ini (21 Julai).

Beliau, yang mempengerusikan jawatankuasa itu, menjelaskan bahawa panel itu akan membuat rangka kerja asas untuk pendaftaran ubat terbitan selepas mengkaji keterangan pakar dan input mengenai penggunaan kedua-dua bahan itu untuk perubatan adalah selamat.

“Ini akan memberi kesan positif kepada petani ketum di Malaysia, yang kini boleh memperoleh sedikit sebanyak sumber ekonomi daripada jualan ketum mereka,” katanya.

Ahli Parlimen Rembau itu berkata, sementara pendaftaran produk ketum masih jauh, beliau menjangkakan rangka kerja asas akan siap bagi produk yang mengandungi cannabidiol (CBD), sebatian bukan psikoaktif kanabis, menjelang akhir tahun ini.

Khairy menjawab soalan Datuk Seri Shamsul Iskandar (PKR – Hang Tuah Jaya), yang bertanyakan kepadanya mengenai pelan hala tuju pengesahan produk ketum di Malaysia.

Pada 14 Julai, Khairy berkata kementeriannya menyasarkan untuk menjalankan pendaftaran beberapa produk CBD pada 2023, sambil menambah rangka kerja pendaftaran produk CBD akan diperoleh tahun ini dan Agensi Pengawalseliaan Farmaseutikal Kebangsaan (NPRA) akan menilai cadangan itu.

Beliau juga menegaskan bahawa penggunaan CBD adalah berdasarkan preskripsi sahaja, bukan untuk kegunaan peribadi dan ubatan sendiri dan tidak akan merangkumi penggunaan rekreasi.


Ribuan sertai tunjuk perasaan bantah kenaikan harga bahan api

Beribu-ribu penunjuk perasaan berhimpun di bandar-bandar terbesar di Indonesia bertujuan memberi tekanan kepada kerajaan supaya membatalkan kenaikan harga bahan api bersubsidi pertama negara itu dalam tempoh lapan tahun di tengah-tengah inflasi yang melambung tinggi.

Protes dijalankan di dalam dan sekitar ibu kota Jakarta hari ini (6 September 2022) dan di bandar-bandar Surabaya, Makassar, Kendari, Aceh, dan Yogyakarta, sebagai sebahagian daripada siri demonstrasi yang diketuai oleh pelajar dan kesatuan pekerja yang menurut polis boleh menarik puluhan ribu orang ramai ke jalan raya minggu ini.

Perhimpunan kecil berlaku pada hujung minggu dan sekali lagi pada Isnin, dengan tayar dibakar dan beberapa jalan sesak ketika pelajar dan pekerja melepaskan kemarahan terhadap keputusan itu, yang berlaku di tengah-tengah peningkatan kos makanan dan ekonomi yang masih bergolak akibat kesan pandemik Covid-19.

Kerajaan sebelum ini telah memberi subsidi bahan api selama beberapa dekad di Indonesia.

Kenaikan harga minyak dan barangan lain sebelum ini telah mencetuskan bantahan pelajar dan pada 1998. Kenaikan harga menyebabkan rusuhan besar-besaran yang membantu menjatuhkan diktator lama Suharto.

Sementara itu, Presiden Konfederasi Kesatuan Sekerja Indonesia (KSPI), Said Iqbal, mengisytiharkan pekerja akan melakukan mogok di seluruh negara pada November atau Disember sebagai bantahan kepada kenaikan harga bahan api bersubsidi.

“Mogok seluruh negara bermaksud penghentian total kegiatan pekerjaan,” kata Said ketika ditemui ketika demonstrasi buruh di depan bangunan Dewan Perwakilan Rakyat (DPR), di Jakarta, hari ini.

Jelas Said, penolakan kenaikan harga bahan api akan terus dilakukan oleh pekerja.

Tindakan lanjut akan dibuat sekiranya kerajaan tidak menyahut permintaan pekerja untuk membatalkan kenaikan harga minyak, katanya.

Kira-kira 1,500 pekerja menyertai protes hari ini di hadapan bangunan DPR. Demonstrasi serupa juga diadakan di 20 wilayah secara serentak, di hadapan pejabat gabenor.

Said turut menggesa pergerakan orang ramai menentang kenaikan harga minyak melalui media sosial.

Beliau percaya Presiden Joko “Jokowi” Widodo akan mendengar suara mereka. “Presiden perlu mendengar suara kami,” katanya.

Sementara itu, Jokowi tetap tenang dan menjawab bantahan besar setelah kerajaan memutuskan menaikkan harga bahan api bersubsidi hujung minggu lalu. Pelajar universiti dilaporkan akan bergabung tenaga dengan kesatuan pekerja dalam protes itu.

“Ya, ini negara demokrasi. Nyatakan bantahan diri anda dengan betul,” kata Jokowi. – Agensi


Tak perlu keluar KWSP jika kerajaan beri bantuan tunai: Asraf

Orang ramai tidak perlu bergantung kepada pengeluaran Kumpulan Simpanan Wang Pekerja (KWSP) sekiranya kerajaan menyediakan bantuan tunai secukupnya dalam Belanjawan 2022 nanti, kata Datuk Asyraf Wajdi Dusuki.

Pendirian tersebut menimbulkan persoalan sama ada Ketua Pemuda UMNO tersebut membuat pusingan-U kerana sebelum ini paling beria-ria mendesak supaya KWSP membenarkan pengeluaran menerusi i-Citra minima RM10,000 secara one-off kepada pencarumnya.

“Di samping itu juga, Pemuda UMNO turut mencadangkan kepada Kerajaan untuk berusaha mendatangkan solusi jangka sederhana dan panjang termasuk menyediakan bantuan tunai (cash transfer) yang secukupnya kepada rakyat dalam Bajet 2022 nanti, selain mencipta peluang-peluang pekerjaan baharu untuk anak-anak muda termasuk skim jaminan pekerjaan dan mengupayakan kembali projek-projek infrastrukur berskala besar yang punya kesan gandaan ekonomi (multiplier effect) bagi segera merangsang pertumbuhan dan peluang-peluang pekerjaan kepada rakyat.

“Jika ini berjaya, rakyat tidak perlu lagi bergantung kepada pengeluaran wang simpanan KWSP yang tentu sekali boleh menjejaskan masa depan mereka di kemudian hari,” katanya dalam satu hantaran di Facebook hari ini.

Asraf mengakui susulan keputusan kerajaan membenarkan pengeluaran simpanan KWSP sebelum ini mengakibatkan kelompongan simpanan dikalangan pencarumnya, bagi menyelesaikan masalah itu beliau menggesa supaya majikan meningkatkan kadar caruman wajib pula.

“Dalam pertemuan tersebut juga, ada beberapa cadangan yang Pemuda UMNO turut kemukakan untuk tangani isu bagi menampung kembali kelompongan simpanan KWSP akibat pengeluaran musim kecemasan, antaranya meningkatkan kadar caruman wajib majikan untuk tempoh tertentu dan memperluaskan caruman ‘mandatory coverage’ termasuk kepada sektor informal seperti Gig ekonomi,” jelasnya lagi.

Bagaimanapun, perkiraan Asraf tersebut tidak mengambil kira terdapat pencarum yang sudah tidak ada majikan mereka apabila mungkin ramai yang kehilangan kerja dan menganggur ketika ini.

Mungkin Asraf boleh membantu pekerja yang kehilangan pekerjaan untuk mencarum bagi pihak mereka memandangkan beliau seorang pejuang tegar yang mendesak supaya pengeluaran KWSP dibenarkan sebelum ini.

Menurut Asraf lagi, kebenaran pengeluaran KWSP yang diluluskan kerajaan semasa pandemik melanda negara hanya penyelesaian jangka pendek dan tiada jaminan ia mencukupi untuk menampung mereka pada hari tua kelak nanti.

“Pengeluaran dengan jumlah yang terhad daripada simpanan hari tua KWSP seperti i-Sinar, i-Lestari dan i-Citra hanya untuk solusi jangka pendek bagi rakyat tidak terputus tunai di tangan dan melangsaikan komitmen yang tertunggak ketika pandemik ini.

“Tiada jaminan untuk kelangsungan hidup dan merasa simpanan mereka sehingga hari tua jika keadaan mendesak dan cemas hari inipun tidak dapat ditangani,” katanya lagi,

Bagaimanapun, Asraf mempertahankan langkah meluluskan pengeluaran KWSP tersebut berjaya memulihkan keadaan ekonomi rakyat dan negara.

“i-Sinar, i-Lestari hatta i-Citra mampu membantu negara melancarkan aliran tunai dalam ekonomi. Contohnya, waktu kerajaan benarkan pengeluaran i-Sinar RM10 ribu pada Januari dan Februari tahun ini, KDNK kita tiba-tiba melonjak kepada 6% pada bulan Mac. Sedangkan sebelum itu KDNK kita negatif.

“Sebab apa? Ini kerana apabila rakyat ada wang lebihan, maka perbelanjaan dan perniagaan akan naik.

“Pada Mac 2021, peningkatan wang benar (M1) direkodkan sebanyak +17.1% berbanding pada Disember 2020, M1 kita negatif 1%. (M1 adalah indikator duit sebenar / real money yang ada dalam poket rakyat.

“Duit yang ada dalam pasaran dan duit deposit dalam bank). Kalau ada peningkatan maknanya duit rakyat makin banyak. Kalau negatif, maknanya kita rakyat secara keseluruhan makin miskin,” katanya lagi.


Annuar berlembut, ‘restu’ anak didik isi borang pencalonan kerusi Ketereh

Veteran UMNO Tan Sri Annuar Musa yang digugurkan dalam Pilihan Raya Umum Ke-15 (PRU-15), pada 19 November ini, memberi ‘restu’ kepada penggantinya yang juga Ketua Puteri UMNO Kelantan, Marzuani Ardila Ariffin.

Menteri Komunikasi dan Multimedia kerajaan sementara itu dalam kenyataan di Facebooknya hari ini juga meminta agar bilik gerakan Barisan Nasional (BN) Parlimen Ketereh terus dibuka seperti biasa.

Annuar yang sebelum ini dilaporkan berhasrat mempertahankan kerusi Ketereh walaupun tidak dicalonkan, kini kelihatan ‘berlembut’ dan tidak menyatakan sama ada sudah mengisi borang pencalonan atau tidak untuk bertanding.

“Pagi ini, anakanda saya Marzuani Ardilla (Ketua Puteri Ketereh) bertanya saya lagi, apa harus dia lakukan kerana hari ini hari mengisi borang pencalonan.

“Jawapan saya konsisten, teruskan seperti biasa, Marzuani mahu berjumpa saya pagi ini. Saya katakan ‘sempurnakan semua urusan dulu’.

“Sewaktu di panggil ke Majlis pengumuman calon BN di PWTC pun sama. Beliau minta keputusan saya dan jawapan saya sama juga. ‘Pergilah dan terimalah. Alhamdullah Ketereh tenang.

“Begitu juga pesan pada semua petugas pilihan raya, jangan gelabah, jangan tutup bilik gerakan, jangan cepat patah semangat. Kita ikuti perkembangan dengan sabar dan tabah,” katanya.

Sebelum ini, Suruhanjaya Pilihan Raya menetapkan hari penamaan calon ialah pada Sabtu (5 November 2022), manakala pengundian awal pada 15 November dan hari mengundi (19 November).

Mengulas lanjut, Annuar berharap, semua pihak mengikuti perkembangan dengan tenang dan tidak melebarkan perpecahan terutama dalam kalangan rakan seperjuangan dan umat Islam.

“Ada kala kita disalah ertikan, ada kala kita difitnah dengan fitnah yang memilukan. Namun,kekal pada kebenaran dan kejujuran. Insyaallah ada hikmah di belakang dan ganjaran dihari kemudian,” ujarnya.


WHO gesa hentikan ‘skandal’ vaksin

Pertubuhan Kesihatan Sedunia (WHO) menyifatkan ketidakadilan dalam pengedaran dan akses vaksin Covid-19 di seluruh dunia ‘adalah skandal yang mesti dihentikan sekarang’.

“Setiap hari terdapat enam kali ganda suntikan penggalak diberikan pada peringkat global berbanding pemberian dos biasa di negara berpendapatan rendah,” kata Ketua Pengarah WHO, Tedros Adhanom Ghebreyesus.

Perbezaan pemberian vaksin global paling ketara dapat dilihat di Afrika di mana hanya enam peratus daripada populasinya lengkah divaksinasi, menurut data terbaharu WHO.

WHO juga sedang bergelut dengan krisis baharu Covid-19 di Eropah, yang menyaksikan hampir dua juta kes baharu minggu lepas – paling banyak dalam seminggu di benua itu sejak permulaan wabak melanda dunia.

Agensi kesihatan Pertubuhan Bangsa-Bangsa Bersatu itu mahu memberi vaksin kepada 40 peratus penduduk di setiap negara menjelang akhir 2021 tetapi berkata ia memerlukan tambahan 550 juta dos untuk memenuhi sasaran itu.

Tedros juga menggesa semua negara meningkatkan usaha pemberian vaksin secara bersasar selepas Eropah merekodkan peningkatan mendadak kes Covid-19.

“Dunia kini menyaksikan banyak negara mula melaksanakan semula perintah larangan dan menggandakan pemberian vaksin serta dos penggalak.

“Peningkatan kes ini adalah yang tertinggi sejak pandemik coronavirus bermula dan isu sekarang bukan sekadar berapa ramai yang divaksin sebaliknya siapa yang divaksin.

“Tidak masuk akal memberikan dos penggalak kepada orang dewasa yang sihat atau memberi vaksin kepada kanak-kanak apabila pekerja kesihatan dan warga tua serta kumpulan berisiko di seluruh dunia belum mendapat dos pertama mereka,” katanya. – Agensi


Pemilihan PKR diteruskan walaupun terdapat bantahan, kekecohan

Walaupun berlaku kekecohan dan terdapat bantahan daripada mereka yang bertanding, pemilihan PKR tetap akan diteruskan dan tidak dibatalkan seperti yang digesa individu tertentu.

Pengerusi Jawatankuasa Pemilihan Parti (JPP), Dr. Zaliha Mustafa berkata tidak mempunyai kuasa untuk membatalkan pemilihan parti, bagaimanapun Presiden PKR Datuk Seri Anwar Ibrahim sudah dimaklumkan berhubung aduan dan masalah yang diterima sepanjang proses pengundian berjalan ketika ini.

“Kalau sekadar penangguhan, contohnya di beberapa kawasan, itu JPP boleh buat. Tetapi jika mahu batalkan keseluruhan pemilihan parti, ia tidak boleh dibuat JPP kerana kita hanyalah badan pelaksana.

“Cuma, setakat ini saya sudah maklumkan kepada Presiden, Datuk Seri Anwar Ibrahim mengenai perkara ini, Presiden kata kita akan bincang perkara ini dengan lebih lanjut dan kita juga akan meneliti perkembangannya dari semasa ke semasa,” katanya dipetik laporan Utusan Malaysia.

Terdahulu, calon Timbalan Presiden Rafizi Ramli mengemukakan bantahan secara rasmi memintah penangguhan pengundian pemilihan PKR yang sedang berjalan.

Rafizi menggesa agar Jawatankuasa Pemilihan Parti (JPP) menangguhkan pengundian fizikal pemilihan parti selepas terdapat masalah teknikal dikesan sehingga menimbulkan kekecohan semasa proses pengundian berlangsung.

Bekas Ahli Parlimen Pandang itu juga mendakwa bantahan kepada JPP tersebut diambil memandangkan terdapat kelemahan dalam sistem tersebut dan bimbang terdapat pihak yang mengambil kesempatan.

“Mohon ambil maklum supaya tidak ada pihak yang akan mengambil kesempatan,” katanya dalam kenyataan di akaun Twitter.

Melalui surat bantahan yang dilampirkan, Rafizi menyatakan, beliau memahami kelemahan berkenaan berpunca daripada keputusan pimpinan parti yang berkeras untuk menjalankan pemilihan, sedangkan tempoh masa yang diberikan kepada JPP tidak mencukupi.

“Sebagai seorang usahawan ‘tech’ yang memperkenal beberapa produk dan aplikasi teknologi di Malaysia dan rantau Asia Tenggara, saya faham masa yang diberikan kepada JPP (sekitar dua hingga tiga bulan) tidak mencukupi untuk membangunkan dan menguji aplikasi pengundian ADIL dengan sepenuhnya.

“Aplikasi undian ADIL sewajarnya diuji dengan jumlah pengguna yang jauh lebih besar, berbanding keadaan sekarang, sistem yang dipakai tanpa diuji secara menyeluruh,” katanya lagi.

Mengulas lanjut, Zaliha turut berkata, beliau tidak menolak kegusaran yang dilontarkan Rafizi namun berdasarkan perkembangan hari keempat pemilihan parti, aduan yang diterima semakin berkurangan dan aplikasi ADIL yang digunakan dilihat semakin bertambah baik.

“Jadi, setakat ini kita teruskan seperti biasa sebab tidak adillah untuk mereka yang sudah buat persediaan dari awal,” katanya.


Kematian di Sarawak melonjak daripada dua kepada 40 kes semalam

Jumlah kematian akibat komplikasi Covid-19 dalam tempoh 24 jam semalam turun kepada 192 kes berbanding 208 yang direkodkan pada Rabu, menurut statistik terbaharu Kementerian Kesihatan (KKM) hari ini.

Jumlah itu termasuk 47 pesakit meninggal dunia sebelum dibawa ke hospital atau ‘brought in death’ (BID), lapor KKM menerusi laman sesawang kendaliannya COVIDNOW.

Secara keseluruhan jumlah kematian akibat Covid-19 sejak pandemik itu melanda negara awal tahun lalu sehingga semalam mencecah 26,335 kes, termasuk 5,279 kes BID.

Berdasarkan statistik yang dikeluarkan KKM hari ini, dalam tempoh 24 jam lalu Sarawak merekodkan lonjakan tinggi kes kematian apabila mencatatkan 40 kes berbanding dua kes pada Rabu.

Enam negeri lain turut mencatat peningkatan kes kematian. Johor merekodkan 34 kematian semalam berbanding 30 pada Rabu; Perak (23 semalam, 8 Rabu); Terengganu (8 semalam, 7 Rabu); Kuala Lumpur (7 semalam, 4 Rabu); Melaka (4 semalam, 0 Rabu); dan Negeri Sembilan (2 semalam, 0 Rabu).

Data 30 September 2021.

Program Imunisasi Covid-19 Kebangsaan (PICK)

Jumlah individu dewasa yang melengkapkan suntikan vaksin Covid-19 sehingga semalam mencapai 86.3 peratus, sementara 94.2 peratus lagi menerima sekurang-kurangnya satu dos, manakala 5.8 peratus lagi belum divaksin.

Secara keseluruhan lebih 42.14 juta dos vaksin diberikan kepada individu dewasa sejak PICK dilancarkan 24 Februari lalu dengan 22,042,703 individu dewasa menerima sekurang-kurangnya satu dos dan 20,202,624 penerima lagi lengkap divaksinasi.

Bagi PICK Remaja pula, sehingga semalam 1.7 peratus atau 52,774 remaja berusia 12 hingga 17 tahun lengkap divaksinasi, manakala 47.6 peratus atau 1,498,274 remaja lagi menerima sekurang-kurangnya satu dos.

Secara keseluruhan sebanyak 1,551,048 dos vaksin diberikan menerusi PICK Remaja. Semalam sahaja sebanyak 157,972 dos diberikan membabitkan 145,404 remaja menerima dos pertama dan 12,568 lengkap divaksinasi.

Mengikut data KKM keseluruhan pemberian vaksin sehingga semalam berjumlah hampir 43.7 juta dos melibatkan 23,540,977 atau 72.1 peratus dos pertama dan 20,255,398 atau 62.0 peratus lagi penerima lengkap divaksinasi.

Semalam sahaja sebanyak 329,163 dos diberikan membabitkan 167,443 penerima dos pertama dan 161,720 penerima lagi lengkap divaksinasi.

Kes aktif

KKM turut memaklumkan kes aktif di seluruh negara sehingga semalam berkurangan lagi kepada 164,536 kes berbanding 169,718 yang dicatat pada Rabu, dan 174,492 pada Selasa.

Daripada jumlah itu, 136,436 individu sedang menjalani kuarantin di rumah, turun daripada 140,598 pesakit yang dicatat pada Rabu, dan 144,631 (Selasa).

Pesakit yang dirawat di Pusat Kuarantin dan Rawatan Covid-19 (PKRC) di seluruh negara juga turun daripada 18,957 kes yang direkodkan pada Rabu, kepada 18,263 kes semalam.

Sementara itu, jumlah pesakit Covid-19 yang sedang dirawat di hospital seluruh negara juga turun kepada 8,913 kes berbanding 9,185 yang dicatat pada Rabu dan 9,278 pesakit pada Selasa.

Daripada jumlah pesakit yang dirawat di hospital, Johor merekodkan seramai 1,377 pesakit, turun berbanding 1,486 pesakit pada Rabu diikuti Selangor (1,235 pesakit semalam, 1,258 Rabu); Sarawak (1,056 semalam, 1,045 Rabu); dan Sabah (1,030 semalam, 1,104 Rabu).

Seramai 839 pesakit dirawat di hospital seluruh Kelantan meningkat berbanding 799 pesakit pada Rabu; Perak (740 semalam, 763 Rabu); Pulau Pinang (541 semalam, 563 Rabu); Kedah (413 semalam, 410 Rabu); Pahang (383 semalam, 396 Rabu); dan Kuala Lumpur (341 semalam, 352 Rabu).

Terengganu (289 semalam, 301 Rabu); Negeri Sembilan (243 semalam, 271 Rabu); Melaka (220 semalam, 215 Rabu); Perlis (141 semalam, 164 Rabu); Putrajaya (64 semalam, 56 Rabu); dan Labuan (satu semalam, dua Rabu).

Unit rawatan rapi (ICU)

Sementara itu, KKM turut memaklumkan sehingga semalam 924 pesakit, termasuk 510 yang memerlukan alat bantuan pernafasan, dirawat di ICU di seluruh negara, turun berbanding 978 pesakit yang direkodkan pada Rabu.

Seramai 148 pesakit dirawat di ICU hospital seluruh Selangor, diikuti Sabah (125 pesakit); Sarawak (103); Perak (87); Pulau Pinang (83); Kedah (78); Johor (77); Kelantan (68); Kuala Lumpur (49); Pahang (33); Melaka (27); Terengganu (22); Negeri Sembilan (11); Perlis (10); Labuan (dua); dan Putrajaya (satu).

Kes baharu

Jumlah jangkitan Covid-19 di seluruh negara dalam tempoh 24 jam sehingga 12 tengah hari semalam melonjak semula dengan tujuh negeri turut merekodkan peningkatan kes. Daripada 17,725 kes baharu yang dicatat hari ini, 884 membabitkan bukan warganegara Malaysia.

Sebanyak 220 kes atau 1.7 peratus adalah kategori 3, 4, dan 5; dan 12,515 kes (98.3 peratus) lagi pesakit kategori 1 dan 2.

Angka terbaharu itu menjadikan kumulatif keseluruhan sejak pandemik Covid-19 melanda negara pada awal tahun lalu sehingga semalam meningkat kepada 2,245,695 kes.

Kadar kebolehjangkitan

Kadar kebolehjangkitan Covid-19 atau Ro/Rt pada jangkaan mengikut kes seharian pada 30 September 2021 untuk seluruh negara adalah 0.90, dengan Putrajaya mencatat Rt 1.02, manakala negeri-negeri lain merekod Rt 0.83 hingga 0.99.

Kluster baharu

Sembilan daripada 15 kluster baharu yang dikesan dalam tempoh 24 jam sehingga 12 tengah hari semalam melibatkan jangkitan di tempat kerja, manakala lima membabitkan kluster komuniti dan satu kumpulan berisiko tinggi.

Secara keseluruhan daripada kluster baharu itu, seramai 396 individu dijangkiti Covid-19, dengan 318 daripadanya membabitkan kluster tempat kerja; komuniti (67 individu); dan 11 individu daripada kluster kumpulan berisiko tinggi.

Kes sembuh

Dalam tempoh 24 jam semalam seramai 17,725 pesakit disahkan sembuh, meningkat berbanding 17,000 yang direkodkan pada Rabu.

Jumlah itu menjadikan kumulatif pesakit pulih sepenuhnya daripada jangkitan Covid-19 melebihi 2.05 juta individu berbanding 2,245,824 kumulatif kes positif.


Hanya satu nama calon PM boleh dikemukakan Ahli-ahli Parlimen

Seorang sahaja nama calon Perdana Menteri (PM) baharu yang boleh dikemukakan oleh Ahli-ahli Parlimen (MP) dalam Surat Akuan yang akan dipersembahkan kepada Yang di-Pertuan Agong.

Sumber dalaman mendedahkan kepada Agenda Daily, arahan tersebut dikeluarkan menerusi satu surat yang dihantar Yang di-Pertua Dewan Rakyat kepada MP untuk menyediakan Surat Akuan tersebut mengikut format yang sudah disediakan.

“Identifikasi yang secukupnya seorang sahaja Ahli Dewan Rakyat yang diberikan kepercayaan oleh Yang Berhormat,” kata surat tersebut.

Menurut sumber lagi, MP yang menandatangani Surat Akuan tersebut perlu dijaga kerahsiaan sehingga keputusan muktamad mendapat perkenan Yang di-Pertuan Agong bagi memilih calon PM yang baharu di Parlimen nanti.

Ketika ini, masih samar-samar individu yang memiliki majoriti terbesar untuk dilantik sebagai PM baharu.

Ketua Pembangkang Datuk Seri Anwar Ibrahim kini juga sedang merayu supaya semua parti-parti dalam blok tersebut menyokongnya sebagai calon PM baharu, namun majoriti dimilikinya menjadi pertikaian.

Untuk rekod, jika dilihat dari sudut parti politik, bukannya secara individu, jumlah yang menolak kepimpinan PM Tan Sri Muhyiddin Yassin sebanyak 120 MP. Namun perlu diingat bahawa daripada 120 MP itu masing-masing tidak menyokong antara satu sama lain.

Anwar mempunyai sokongan 91 kerusi, Zahid mendapat dukungan 15 MP UMNO, manakala kem Tun Dr Mahathir Mohamad bersama Datuk Seri Shafie Apdal dikatakan mempunyai 14 kerusi. Ketiga-tiga kumpulan ini tidak menyokong antara satu sama lain.

Yang kekal menyokong Muhyiddin pula sebanyak 100 MP.

Setakat ini, difahamkan rundingan masih sedang berjalan antara ketua-ketua parti bagi mendapatkan sokongan majoriti untuk memilih calon PM yang menjadi pilihan mereka.


HFMD: 105 Tabika, 75 Taska tutup

Sebanyak 180 premis pendidikan awal dan pusat jagaan kanak-kanak kendalian Jabatan Kemajuan Masyarakat (Kemas) ditutup akibat jangkitan penyakit tangan, kaki dan mulut (HFMD) setakat semalam.

Menteri Pembangunan Luar Bandar Datuk Seri Mahdzir Khalid berkata daripada jumlah itu, 105 premis ialah Taman Bimbingan Kanak-Kanak (Tabika) manakala bakinya ialah Taman Asuhan Kanak-Kanak (Taska) yang terletak di seluruh negara kecuali Negeri Sembilan dan Melaka.

“Tindakan menutup Tabika dan Taska dibuat berdasarkan nasihat serta saranan daripada pihak Kementerian Kesihatan (KKM) kerana setiap kes yang dikesan akan dilaporkan kepada pihak berkenaan.

“Premis terlibat ditutup selama 10 hari dan tindakan sewajarnya termasuk kerja disinfeksi akan dilakukan pihak Kemas,” katanya pada sidang media selepas menghadiri Majlis Ramah Mesra dan Sambutan Aidilfitri bersama Warga Kemas Pahang di sini hari ini.

Mahdzir berkata sepanjang tempoh penutupan itu, sesi Pengajaran dan Pembelajaran di Rumah (PdPR) akan dilaksanakan, berdasarkan pengalaman yang dilaksanakan semasa pandemik Covid-19 melanda negara.

Beliau juga memberi jaminan bahawa Kemas sentiasa memantau perkembangan dan mengambil langkah proaktif untuk menangani penularan jangkitan penyakit itu di premis mereka berdasarkan prosedur operasi standard (SOP) ditetapkan KKM.

Antara yang dilakukan ialah membuat saringan awal terhadap kanak-kanak yang dihantar setiap hari termasuk mengambil suhu badan dan membuat pemeriksaan terhadap simptom jangkitan seperti tanda ulser pada mulut dan lidah atau ruam di tangan dan kaki.

“Kita berharap ibu bapa juga dapat membantu mencegah penularan dengan memastikan anak-anak benar-benar sihat dan tidak mempunyai tanda jangkitan. Jika ada adik-beradik lain mempunyai simptom, mereka juga seharusnya tidak menghantar anak ke Tabika atau Taska sebagai pencegahan,” katanya.

Kemas mempunyai 10,765 buah Tabika dan 549 buah Taska di seluruh negara. – Bernama


Selepas JAWI, kini polis sahkan siasat wanita hina Islam di kelab

Polis Diraja Malaysia (PDRM) sedang menyiasat sebuah video tular yang menyaksikan seorang wanita didakwa menghina agama Islam ketika membuat persembahan di sebuah kelab komedi.

Setiausaha PDRM Datuk Noorsiah Mohd Saaduddin berkata pihaknya menerima laporan berhubung video itu hari ini dan siasatan di bawah Seksyen 298A Kanun Keseksaaan (melukakan perasaan umat Islam) itu dijalankan oleh Unit Siasatan Jenayah Terkelas, Jabatan Siasatan Jenayah Bukit Aman, lapor Bernama.

“Kes berkenaan turut disiasat di bawah Seksyen 233 Akta Komunikasi dan Multimedia 1988 iaitu penggunaan tidak wajar kemudahan rangkaian atau perkhidmatan rangkaian.

“PDRM akan mengambil tindakan tegas terhadap mana-mana pihak yang bertindak menjejaskan ketenteraman awam dan keselamatan negara sebagaimana yang diperuntukkan undang-undang,” katanya dalam kenyataan.

Noorsiah meminta orang ramai agar tidak memainkan sebarang isu yang boleh menyentuh sensitiviti perkauman dan keagamaan dalam kalangan masyarakat.

Terdahulu, tular sebuah video di aplikasi TikTok milik pengguna akaun @mie_8099 yang memperlihatkan seorang wanita membuka tudung dan baju kurung yang dipakainya selepas memperkenalkan diri sewaktu membuat persembahan di sebuah kelab di sekitar Taman Tun Dr Ismail, di sini.

Menerusi klip video berdurasi 53 saat itu, wanita berkenaan turut mengakui statusnya sebagai orang Melayu dan beragama Islam selain telah menghafal 15 juzuk al-Quran.

Sehubungan itu, Jabatan Agama Islam Wilayah Persekutuan hari ini dilaporkan turut menjalankan siasatan berhubung klip video terbabit.


Puad yakin UMNO akan kembali berkuasa, hanya DAP yang takut

Seorang Ahli Majlis Tertinggi UMNO, Datuk Puad Zarkashi yakin partinya akan kembali berkuasa selepas kerajaan Perikatan Nasional (PN) dibawah pimpinan Perdana Menteri Tan Sri Muhyiddin Yassin didakwa memiliki majoriti yang minoriti di Dewan Rakyat ketika ini.

Puad yang berada dalam kem Presiden UMNO, Datuk Seri Ahmad Zahid Hamidi berkata cadangan yang diumumkan oleh Muhyiddin semalam tidak akan mendapat sambutan daripada parti pembangkang dan setakat ini hanya Ahli Parlimen DAP Damansara, Tony Pua seakan menerima tawaran tersebut hanya kerana takut UMNO akan kembali berkuasa.

“Setakat ini hanya Tony Pua DAP nampak setuju dengan offer (tawaran) dari Muhyiddin. Beliau takut UMNO kembali berkuasa,” kata Puad yang yakin krisis yang berakhir akan memihak kepada UMNO.

Puad juga terlalu girang dan gembira apabila parti pembangkang termasuk UMNO menolak tawaran dibuat Muhyiddin semalam yang disiarkan secara langsung.

“Tidak sampai 24 jam, ne deal beliau ditolak mentah-mentah oleh semua parti politik pembangkang termasuk UMNO,” katanya teruja.

Semalam, Muhyiddin menyenaraikan tujuh perkara dalam cadangannya kepada parti-parti pembangkang bagi mengelakkan kejatuhan kerajaan yang menurut beliau boleh mencetuskan risiko kekosongan kuasa ketika negara sedang berdepan pandemik Covid-19.

Antara lain, beliau berjanji untuk menyalurkan peruntukan dana yang sama rata kepada semua ahli Parlimen, menggubal undang-undang anti lompat parti, menghadkan penggal jawatan perdana menteri, dan memastikan perwakilan Ahli Parlimen yang seimbang sama ada daripada kerajaan dan pembangkang dalam Jawatankuasa Khas Pilihan Parlimen.

Muhyiddin juga turut berjanji untuk melaksanakan Undi 18 bagi membolehkan mereka yang berusia 18 tahun ke atas mengundi pada pilihan raya akan datang.

14 MP UMNO termasuk diketuai Zahid sedang merancang bersama blok pembangkang diketuai Datuk Seri Anwar Ibrahim, serta parti kecil lain yang cuba menumbangkan kerajaan PN pimpinan Muhyiddin ketika ini.

Setelah beberapa kali gagal untuk menumbangkan kerajaan PN, kumpulan Zahid dan Anwar dilaporkan mengutus surat terbaharu kepada Yang di-Pertuan Agong mendakwa Muhyiddin tidak mempunyai majoriti.

Sebelum ini Yang di-Pertuan Agong sudah memperkenankan rancangan Muhyiddin untuk mengemukakan usul percaya terhadap kepimpinan beliau bagi membuktikan keabsahannya sebagai Perdana Menteri yang memiliki majoriti Parlimen.

Usul itu dijangka dibentangkan pada sidang Dewan Rakyat yang bakal bermula 6 September ini.


Kerajaan PKR Selangor gagal tangani kes naik, Menteri cadang laksana PKP penuh

Susulan kegagalan Kerajaan PKR Selangor bersama pasukan khasnya menangani peningkatan jangkitan kes Covid-19, Datuk Seri Dr Adham Baba berkata perintah kawalan pergerakan (PKP) secara sepenuhnya mungkin perlu dilakukan di negeri tersebut.

Menteri Kesihatan itu berkata terdapat asas untuk melaksanakan PKP lebih ketat di Selangor memandangkan jumlah kes jangkitan tertinggi setiap hari yang dicatat datang dari negeri tersebut.

“Pada peringkat awal, PKP di Selangor melibatkan enam daerah, tapi kemudian diperluaskan di seluruh negara. Ia melarang (pergerakan) rentas daerah.

“PKP membolehkan KKM membuat lebih banyak ujian dan pengesanan (kontak), serta kerjasama dengan kerajaan negeri yang mengadakan ujian RTK Antigen di kawasan dengan penularan yang tinggi dan percepatkan pengesanan kontak,” katanya semasa sidang media dalam talian hari ini.

Untuk rekod, Kerajaan Selangor sebelum ini dengan bangga mengumumkan peruntukan besar bernilai RM400 juta untuk menangani penularan pandemik Covid-19.

Jelas Adham, Kementerian Kesihatan Malaysia (KKM) akan menimbang untuk melaksanakan PKP penuh di Selangor apabila kerajaan negeri dilihat tidak mampu menguruskan jumlah kes yang saban hari meningkat disamping kelemahan menyekat penularan yang merebak dengan semakin pantas di negeri itu.

“(Namun) Saya setuju kita perlu cadangkan kepada kerajaan prosedur operasi standard (SOP) dan PKP yang lebih ketat, selepas melihat ketidakupayaan (pendekatan semasa) untuk mengekang (penularan).

“Pelaksanaan PKP secara penuh adalah satu perkara yang boleh dipertimbangkan,” katanya lagi.

Pada masa ini, Selangor terus mencatatkan jumlah kes baru yang tinggi walaupun setelah penguatkuasaan PKP di seluruh negara sejak 12 Mei lalu.

Kes jangkitan baharu hari ini kembali meningkat dengan sebanyak 4,446 kes dengan Selangor masih mendahului statistik jangkitan baharu harian sebanyak 1,650 kes.


MP DAP pertahan lantikan Izzah, boleh bantu hapus hutang negara

Seorang pemimpin DAP tampil mempertahankan Nurul Izzah yang dilantik sebagai penasihat kepada papanya, Datuk Seri Anwar Ibrahim.

Ahli Parlimen Ipoh Barat M Kulasegaran menyifatkan lantikan Izzah itu boleh membantu bapanya yang juga Perdana Menteri dalam menghapuskan hutang negara yang mencecah RM1.5 trilion kini, ia walaupun kerajaan campuran sedang berdepan kritikan berhubung lantikan tersebut.

“Kerajaan Perikatan telah meninggalkan kita dengan hutang negara sebanyak RM1.5 trilion.

“Itu sangat besar dan kami memerlukan semua bantuan yang kami dapat.

“Nurul Izzah melakukan ini tanpa sebarang gaji, marilah kita menyokong kerajaan dalam menghapuskan bencana yang ditinggalkan oleh kerajaan terdahulu,” kata Naib Pengerusi Kebangsaan DAP itu dipetik dalam ciapan di Twitter hari ini.

Izzah menjadi perhatian selepas memberitahu media bahawa Anwar melantik beliau sebagai Penasihat Kanan Ekonomi sejak 3 Januari lalu.

Bagaimanapun beberapa pihak termasuk daripada Pakatan Harapan tidak bersetuju dengan pelantikan tersebut kerana menyifatkan ia sebagai satu bentuk amalan nepotisme yang tidak sihat.

Terdahulu, Pengurus Pusat Membanteras Rasuah dan Kronisme (C4), Sudhagaran Stanley berkata langkah melantik anaknya tersebut berunsur “nepotisme” dan satu “konflik kepentingan”, malah membidas alasan tiada elaun diberikan sebagai tidak relevan.

“Kini menteri lain mungkin melakukan perkara sama melantik anak perempuan atau ahli keluarga bagi mengetuai portfolio penting.

“Di mana garisan penamatnya? Ini sudah pasti bukan amalan tadbir urus baik,” katanya dalam kenyataan, dengan menambah perlunya ketelusan dalam proses pelantikan politik,

Sudhagaran berkata, kelayakan serta proses permohonan dan pemilihan perlu didedahkan kepada umum supaya setiap individu berkepentingan berpeluang memohon untuk jawatan itu.

“Sudah pasti perdana menteri, malah mana-mana menteri sekalipun, mahukan yang orang terbaik dan paling berkelayakan menyertai pasukannya. Namun bagaimana untuk mencapai ini apabila tiada ruang untuk orang awam memohon mengisinya?

“Bagaimana kita boleh pasti bahawa Nurul Izzah orang paling berkelayakan yang telah dipilih untuk jawatan itu?” soalnya dipetik laporan FMT.


Tindakan Zahid desak PM berundur langgar ketetapan PAU, tak endah pandangan ahli MT

Keputusan Majlis Tertinggi (MT) UMNO yang diumumkan Presiden, Datuk Seri Ahmad Zahid Hamidi pada Rabu melanggar ketetapan Perhimpunan Agung UMNO 2020 (PAU) yang diadakan pada Mac lalu, ia ekoran tindakan mendesak Perdana Menteri (PM) Tan Sri Muhyiddin Yassin supaya berundur.

Sumber memberitahu, semasa mesyuarat secara maya tersebut berlangsung seorang Ahli MT bertindak menentang usul dibawa oleh Zahid untuk mendesak PM meletak jawatan kerana ia bertentangan dengan ketetapan diputuskan semasa PAU lalu.

Bagaimanapun, amaran diberikan oleh Ahli MT tersebut tidak diendahkan Zahid dan Ahli MT yang cenderung menyokongnya pula mempertahankan usul yang dibawa dan meluluskannya.

Menurut sumber, Ahli MT yang membantah usul dibawa Zahid itu secara terbuka dalam mesyuarat berkata tindakan tersebut sama sekali melanggar ketetapan PAU, malah menyifatkan tindakan untuk melanggar ketetapan yang diputuskan semasa perhimpunan itu lebih kepada mempunyai niat dan muslihat demi kepentingan peribadi seseorang.

“Ini keputusan PAU untuk tarik diri daripada menyokong kerajaan, ia tidak disebut kita nak tarik sokongan daripada PM… PAU tidak berkata kita tarik sokongan daripada PM tapi tarik sokongan daripada kerajaan.

“Ini yang cuba dibawa usul ini, ia salah bertentangan dengan ketetapan PAU,” kata sumber memberitahu merujuk kenyataan yang dikeluarkan oleh salah seorang Ahli MT semasa mesyuarat itu.

Jelasnya, tindakan Zahid membawa usul mendesak PM berundur itu juga adalah usaha berterusan yang sedang dirancang oleh Zahid selepas ketetapan PAU lalu gagal menghasut pemimpin UMNO untuk menjatuhkan kerajaan.

Untuk rekod, semasa PAU lalu ketetapan yang diputuskan adalah menolak kerjasama dengan Ketua Pembangkang, Datuk Seri Anwar Ibrahim dan DAP selain memutuskan hubungan dengan Bersatu dan kerajaan Perikatan Nasional (PN) selepas Parlimen dibubarkan nanti.

Menurut sumber, Zahid bagaimanapun meneruskan dan meluluskan usul menarik sokongan terhadap PM yang diumumkannya semasa perutusan pada Rabu lalu.

Pada Rabu, Zahid selepas selesai Mesyuarat MT mengumumkan keputusan parti yang menuntut supaya Muhyiddin berundur secara terhormat dan memutuskan UMNO menarik sokongan daripada kerajaan PN.

Zahid juga menuntut supaya PM baharu dilantik bagi menggantikan Muhyiddin bagaimanapun tidak menamakan individu yang layak untuk memegang jawatan nombor satu negara itu.

Bagaimanapun, Zahid berkata hanya PM sahaja berundur dan Menteri Kabinet sedia ada akan kekal.


Kes baharu Covid-19 di Pahang, Kedah melonjak tinggi

Tiga negeri merekodkan peningkatan kes jangkitan baharu Covid-19 yang semakin membimbangkan dalam tempoh 24 jam sehingga 12 tengah hari tadi.

Pahang merekodkan lonjakan tertinggi dengan 603 kes, berbanding 288 kes yang dilaporkan semalam.

Kedah turut menunjukkan peningkatan membimbangkan apabila kes baharu melonjak daripada 701 jangkitan semalam kepada 800 kes dalam tempoh itu, sementara Melaka juga merekodkan peningkatan daripada 309 kes semalam kepada 453 kes hari ini.

Ketua Pengarah Kesihatan Tan Sri Dr Noor Hisham Abdullah dalam kenyataan hari ini berkata keseluruhannya negara merekodkan 11,985 kes baharu menjadikan jumlah terkumpul positif Covid-19 sejak tahun lalu kepada 951,884 kes.

Tujuh negeri merekodkan peningkatan dengan Selangor kekal tertinggi sebanyak 5,550 kes baharu. Negeri lain yang menunjukkan peningkatan ialah Pahang, Melaka, Kelantan, Kedah, Labuan dan Putrajaya.

Terdahulu, Dr Noor Hisham berkata kadar kebolehjangkitan Covid-19 atau Ro/Rt pada jangkaan mengikut kes seharian pada 20 Julai 2021 untuk seluruh negara adalah 1.12.

Data 21 Julai 2021


Speaker Parlimen, timbalan menghadap Agong

Yang Dipertua Dewan Rakyat, Datuk Azhar Azizan Harun dan timbalannya, Datuk Mohd Rashid Hasnon menghadap Yang di-Pertuan Agong Al-Sultan Abdullah Ri’ayatuddin Mustafa Billah Shah di Istana Negara, hari ini.

Kenderaan yang membawa Azizan dilihat memasuki pekarangan Istana Negara kira-kira jam 9.30 pagi, diikuti Rashid pada jam 10.20 pagi.

Turut dijadualkan menghadap pagi ini ialah yang Dipertua Dewan Negara, Tan Sri Rais Yatim.

Difahamkan, Seri Paduka memanggil mereka menghadap untuk membincangkan hal berkaitan persidangan Parlimen.

26 Jun lalu Yang di-Pertuan Agong menitahkan Azhar dan Speaker Dewan Negara Rais menghadap baginda di Istana Negara pada Selasa.

Sehari sebelum itu, Azhar dan Rais dalam kenyataan bersama berkata sidang Dewan Rakyat secara hibrid dijangka diadakan akhir Ogos atau selewat-lewatnya minggu pertama September selepas semua aspek perundangan, termasuk peruntukan dalam Perlembagaan Persekutuan diambil kira.

Mereka berkata, tarikh sidang bagaimanapun tertakluk kepada kelulusan semua aspek perundangan pada peringkat Jawatankuasa Dewan dan Jawatankuasa Peraturan-Peraturan Mesyuarat dijangka akhir Julai depan.


Kalau tak semua mungkin tempat tertentu, PAS berunding kerusi dengan UMNO

PAS masih mengharapkan jika tidak semua kerusi dapat dirundingi dengan UMNO mungkin sebilangan kerusi tertentu masih dapat dibincangkan pembahagiannya.

Timbalan Presidennya, Datuk Seri Tuan Ibrahim Tuan Man mengesahkan pemimpin atasan PAS dan UMNO akan berjumpa pada masa terdekat bagi membincangkan berhubung isu 27 kerusi Parlimen yang dilihat mempunyai peluang untuk dimenangi jika dapat mengelak pertembungan banyak penjuru.

“Kalau tidak boleh semua (muafakat antara UMNO-PAS) pun, mungkin tempat tertentu. Tidak mustahil,” katanya dipetik laporan media.

Tuan Ibrahim bagaimanapun menegaskan setiap perbincangan dengan parti luar komponen Perikatan Nasional (PN) akan dilaporkan kepada Majlis Presiden untuk memutuskan jalan terbaik yang perlu diambil.

Dalam pada itu, Setiausaha Agung PAS Datuk Seri Takiyuddin Hassan dalam kenyataan hari ini berkata parti itu menyambut baik kenyataan Presiden UMNO, Datuk Seri Ahmad Zahid Hamidi yang menzahirkan keterbukaan memulihkan agenda penyatuan ummah berikutan pertemuan empat mata Presiden UMNO dan PAS pada 17 Sept lepas.

“PAS mengulangi komitmen untuk bersama dalam segala usaha ke arah mencapai hasrat penyatuan ummah terutamanya dalam kalangan rakyat berbangsa Melayu dan beragama Islam berteraskan Ayat 10 Surah al-Hujurat yang menekankan soal ‘perdamaian’ antara orang-orang Islam bertelagah dalam sesuatu urusan mereka,” katanya lagi.

Takiyuddin berkata PAS tetap mengharapkan suatu jalinan penyatuan ummah yang sejati dapat direalisasikan antara parti-parti utama Melayu dan Islam di negara ini.

“PAS dengan ini mengambil sikap mengkaji secara mendalam keterbukaan UMNO dalam hal ini dan akan membuat keputusan muktamad sebelum hujung minggu ini dengan mengambil kira aspek maslahah yang lebih besar serta mudhorat (risiko) paling ringan,” katanya.


28,298 kes baharu Covid-19 semalam

Jangkitan harian Covid-19 di seluruh negara dalam tempoh 24 jam semalam (Rabu, 16 Mac 2022), melonjak lagi kepada 28,298 kes berbanding 26,534 yang direkodkan pada Selasa.

Angka terbaharu itu menjadikan kumulatif positif sejak awal 2020 hingga semalam mencecah 3,900,433 kes – ketiga tertinggi dalam kalangan 10 negara ASEAN selepas Vietnam dan Indonesia.

Daripada jumlah kumulatif positif itu, seramai 3,567,003 pesakit telah sembuh, manakala 34,099 kematian turut dilaporkan, menurut laman sesawang CovidNOW yang dikemas kini pagi ini.

Setakat ini, sebanyak 299,331 kes masih aktif dengan 289,043 pesakit menjalani kuarantin di rumah; 2,082 ditempatkan di PKRC; 7,832 dimasukkan ke hospital; dan 374 pesakit dirawat di unit rawatan rapi (ICU), termasuk 233 yang memerlukan alat bantuan pernafasan.

Data juga menunjukkan semua negeri dan Wilayah Persekutuan, kecuali Sarawak, Perlis, Kelantan, Kedah dan Putrajaya, merekodkan peningkatan jangkitan harian semalam.

Selangor merekodkan jumlah jangkitan harian tertinggi semalam apabila mencatat 7,561 kes berbanding 7,217 pada Selasa, menjadikan kumulatif positif di negeri itu meningkat kepada 1,064,796 kes, dengan 978,779 pesakit telah sembuh, 10,394 kes kematian, dan 75,623 kes masih aktif.

Daripada jumlah kes aktif itu, seramai 73,670 pesakit menjalani kuarantin di rumah; 367 ditempatkan di PKRC; 1,535 dimasukkan ke hospital; dan 51 dirawat di ICU, dengan 31 daripadanya memerlukan alat bantuan pernafasan.

Negeri lain yang mencatat peningkatan harian semalam ialah:

Enam kluster baharu dengan tiga daripadanya melibatkan pendidikan turut dikesan semalam, manakala tiga lagi adalah kluster tempat kerja, keagamaan dan kumpulan berisiko tinggi.

Kluster pendidikan yang dikesan melibatkan:

Manakala kluster tempat kerja di kesan di Pulau Pinang melibatkan 25 kes; keagamaan di Kuala Lumpur (lima kes), dan 25 kes melibatkan kluster kumpulan berisiko tinggi di Kulai, Johor.


Australia kesan kes ketujuh varian Omicron

Australia hari ini merekodkan penambahan kes positif Covid-19 akibat varian baharu Omicron menjadi tujuh kes sehingga kini.

Penemuan itu mendorong kerajaan negeri untuk memperketatkan lagi kawalan sempadan domestik manakala pakar kesihatan masih menunggu maklumat lanjut mengenai bahaya melibatkan varian baharu tersebut.

Wilayah paling padat penduduk di Australia, New South Wales (NSW) merekodkan kes ketujuh melibatkan seorang individu yang tiba dari Doha, Qatar pada 23 November lalu.

Difahamkan, individu berkenaan tidak pernah berkunjung ke negara Afrika Selatan dan dipercayai mungkin dijangkiti virus itu ketika dalam penerbangan.

Kerajaan Australia mengarahkan semua wilayah untuk mengelak perlaksanaan ‘buka tutup’ perintah berkurung sebagai tindak balas kepada kemunculan varian baharu ini.

Menteri Kesihatan NSW, Brad Hazzard memaklumkan pihak berkuasa kesihatan mengeluarkan amaran supaya kekal waspada sehingga pihaknya mengetahui lebih lanjut mengenai tindak balas kebolehjangkitan dan bahaya varian baharu itu.

“Virus ini sangat berbahaya dan ia muncul dalam beberapa bentuk yang berbeza, jangan sesekali mengambil mudah hal ini,” tegasnya.

Sementara itu, bandar terbesar Australia, Sydney sebelum ini sudah ‘bebas’ hampir empat bulan daripada perlaksanaan perintah berkurung bagi mencegah penularan varian Delta pada awal Oktober lalu.

Wilayah itu secara berperingkat melonggarkan sekatan berikutan peningkatan kadar vaksinasi di tempatnya.

Walaubagaimanapun, ada kerajaan di wilayah lain masih mengetatkan sekatan melibatkan perjalanan rentas negeri.

Manakala, kerajaan Australia Selatan yang masih tidak merekodkan kes varian Omicron memberitahu pihaknya akan melaksanakan ujian saringan Covid-19 bagi pengembara yang tiba dari wilayah NSW.

Selain itu, kerajaan negeri pulau mesra pelancong, Tasmania memaklumkan bermula minggu ini pihaknya akan melarang kebanyakan ketibaan dari luar.

Tindakan itu bertentangan dengan apa yang ditetapkan sebelum ini oleh kerajaan Persekutuan bagi membenarkan warga Australia yang lengkap divaksin ke wilayah itu jika menjalani kuarantin kendiri di rumah.

Sementara itu, Australia juga terpaksa menunda rancangannya untuk membuka kembali sempadan negara itu dalam tempoh dua minggu bagi kemasukan migran berkemahiran dan pelajar asing.

Rakyat Australia yang tiba dari negara selatan Afrika wajib menjalani perintah kuarantin selama dua minggu di hotel yang disediakan.

Australia kembali menutup sempadan antarabangsanya dan melaksanakan sekatan ketat terhadap pergerakan domestik bagi membantu mengelakkan terjadinya lonjakan kes kematian akibat jangkitan Covid-19, seperti mana di negara lain.

Sehingga kini, Australia merekodkan hampir 212,000 kes jangkitan dan 2,000 korban akibat Covid-19.


Negara G7 muktamad keputusan halang import minyak Rusia

Negara anggota Kumpulan Tujuh (G7) pada Ahad berikrar untuk melarang import minyak Rusia susulan krisis Moscow-Kyiv, lapor Agensi Anadolu (AA), menurut laporan Bernama.

“Kami komited untuk hapuskan kebergantungan kami kepada tenaga Rusia secara berperingkat, termasuk beransur-ansur menghapuskan atau mengharamkan import minyak Rusia,” memetik kenyataan bertulis pemimpin G7 selepas mesyuarat dalam talian yang turut disertai Presiden Ukraine, Volodymyr Zelenskyy .

Menurut kenyataan itu, tindakan presiden Rusia menjejaskan imej negara dan rakyatnya.

G7 turut mengulangi komitmen untuk meneruskan tindakan terhadap bank-bank Rusia.

“Kami akan teruskan usaha untuk menentang percubaan rejim Rusia menyebarkan propagandanya. Syarikat swasta tidak sepatutnya berurusan dengan rejim Rusia atau kepada sekutunya,” menurut kenyataan itu.

Pada mesyuarat itu, pemimpin G7 sekali lagi mengutuk tindakan ketenteraan Rusia ke atas Ukraine yang dilancarkan pada 24 Feb dan setakat ini menyebabkan 3,309 orang awam terbunuh manakala 3,493 yang lain cedera.

G7 dianggotai United Kingdom, Amerika Syarikat, Kanada, Jepun, Jerman, Perancis dan Itali.


Pakej murah jualan prihatin PN bantu rakyat susah: Muhyiddin

Majlis Pemulihan Negara (MPN) mengambil maklum rungutan rakyat Malaysia berhubung peningkatan mendadak kebanyakan harga barangan keperluan sejak akhir-akhir ini.

Sehubungan itu, Pengerusi MPN Tan Sri Muhyiddin Yassin berharap Gerai Prihatin Rakyat diwujudkan segera di seluruh negara bagi membantu golongan miskin dan berpendapatan rendah.

“Saya mengambil maklum rungutan rakyat akhir-akhir ini ekoran peningkatan mendadak kebanyakan harga barangan pengguna terutama barangan makanan.

“Saya berpandangan kenaikan ini jika tidak dikawal sudah tentunya menjejaskan proses pemulihan negara yang sekarang ini sedang berjalan dengan baik,” katanya dalam kenyataan hari ini.

Terdahulu beliau melancarkan Jualan Prihatin Rakyat Perikatan Nasional (PN) secara pandu lalu di Dataran Pagoh Jaya yang menjual pelbagai barangan keperluan harian pada harga yang sangat berpatutan.

Menerusi program ini, orang ramai boleh mendapatkan set barangan makanan yang mengandungi beras 5 kilogram, seekor ayam segar, 30 biji telur ayam dan satu kilogram gula hanya pada harga RM20 sahaja.

“Alhamdulillah, Jualan Prihatin Rakyat mendapat sambutan hangat daripada penduduk di sini yang beratur panjang sejak awal pagi membeli barangan keperluan masing-masing.

“Sebanyak 5,000 pek disediakan untuk program di Pagoh yang secara tidak langsung dapat meringankan sedikit beban 5,000 keluarga di kawasan ini.

“Insya-Allah program yang sama akan dilaksanakan di beberapa kawasan lain di Johor dan seluruh negara dalam waktu terdekat. Program Jualan Prihatin Rakyat adalah manifestasi kesungguhan Kerajaan PN bagi membantu meringankan beban rakyat yang terkesan teruk akibat pandemik Covid-19,” katanya.

Ahli Parlimen Pagoh Tan Sri Muhyiddin Yassin bersama pembeli yang hadir pada gerai Jualan Prihatin Rakyat Perikatan Nasional secara pandu lalu di Dataran Pagoh Jaya, hari ini.

Ahli Parlimen Pagoh itu berkata kesedaran ini lahir daripada keprihatinan mendalam parti PN yang turut terasa dengan kesan kenaikan harga barang di pasaran.

“Inisiatif ini juga selaras dengan cadangan Majlis Pemulihan Negara yang mahu Gerai Prihatin Rakyat diwujudkan di seluruh negara bagi membantu rakyat terutama golongan miskin dan berpendapatan rendah,” katanya yang sempat berbual dengan beberapa penduduk yang turut menzahirkan rasa syukur atas penganjuran program itu.

Pengguna berpendapat program ini sedikit sebanyak dapat membantu penduduk mendapatkan barangan keperluan pada harga yang sangat murah, malah mahu inisiatif ini diteruskan lebih-lebih lagi dalam keadaan harga barangan keperluan pengguna yang melambung.

Hadir sama pada program itu ialah kepimpinan tertinggi PN, termasuk Menteri Pertanian dan Industri Makanan, Datuk Seri Ronald Kiandee; Menteri Luar, Datuk Seri Saifuddin Abdullah; dan Menteri Pembangunan Wanita, Keluarga dan Masyarakat, Datuk Seri Rina Harun.

Turut hadir Timbalan Menteri Perpaduan, Wan Fayhsal Wan Ahmad Kamal dan Timbalan Yang Dipertua Dewan Rakyat Datuk Mohd Rashid Hasnon serta Presiden Gerakan Dr Dominic Lau.


Tangguh pemilihan demi jajaran baharu UMNO bersama Anwar, DAP?

Penangguhan pemilihan UMNO semakin hampir menjadi kenyataan selepas beberapa ahli Majlis Tertinggi (mt) memberi bayangan keputusan tersebut bakal dimuktamadkan dalam mesyuarat yang akan diadakan nanti.

Langkah tersebut diambil ketika Presiden, Datuk Seri Ahmad Zahid Hamidi berdepan tekanan daripada Ahli-Ahli Parlimen UMNO yang mengkritiknya berhubung dakwaan kerjasama dengan blok pembangkang yang diketuai cikgunya, Datuk Seri Anwar Ibrahim.

Malah, Zahid juga dikritik hebat kerana membuat keputusan bersendirian semasa menghadap Yang di-Pertuan Agong (YDPA) baru-baru ini tanpa berunding dengan Ahli Parlimen terlebih dahulu dan didakwa memberikan sokongan kepada Anwar semasa pertemuan tersebut yang dianggap membelakangi ketetapan parti.

Desakan kumpulan penentang yang dikatakan sudah memiliki 25 akuan bersumpah (SD) menolak Zahid tersebut bagaimanapun dijangka tidak akan memberi kesan terhadap kedudukan Zahid memandangkan majoriti ahli MT adalah kumpulan yang pro-Zahid dalam UMNO.

Difahamkan, kumpulan pro-Zahid dalam MT sangat taat dan setia kepadanya yang akan menyokong segala hala tuju diputuskan oleh beliau.

Pengarah Pilihan Raya UMNO, Datuk Seri Tajuddin Abdul Rahman berkata pemilihan parti akan ditangguhkan selama 18 bulan dan mendakwa keputusan tersebut dipersetujui bersama semua ahli MT, ini bermakna Zahid akan kekal Presiden sekurang-kurangnya sehingga pilihan raya umum ke-15 (PRU15) nanti.

Bagaimanapun, kumpulan penentang Zahid menyedari langkah menangguhkan pemilihan parti bukan berita yang akan menyenangkan hati kerana mereka berisiko tidak tercalon dalam PRU15 nanti kerana watikah hanya boleh dikeluarkan dengan restu Presiden dan ditandatangani Setiausaha Agung parti.

Bekas Presiden, Datuk Seri Najib Razak awal-awal lagi sudah memberi amaran supaya kumpulan penentang tersebut disingkirkan daripada menjadi calon dan menggesa pengundi menolak mereka nanti, untuk rekod Najib hilang kelayakan bertanding kerana sudah dijatuhi hukuman bersabit kes mahkamah dihadapinya.

Namun, perkara yang lebih membimbangkan bakal berlaku adalah usaha membawa UMNO ke arah jajaran baharu bersama Anwar dan DAP akan diteruskan sehingga ia menjadi kenyataan walaupun dinafikan oleh Presiden.

Berdasarkan beberapa kenyataan daripada ahli MT, boleh disimpulkan Zahid belum secara terbuka membawa cadangan kerjasama dengan Anwar dan DAP dalam mesyuarat MT walaupun diluar sudah kecoh diperkatakan berhubung rancangan tersebut.

Malah, pemimpin senior parti, Datuk Seri Nazri Aziz juga sudah mendedahkan penipuan yang dilakukan Zahid terhadapnya sehingga terpedaya dan menarik sokongan terhadap kerajaan Perikatan Nasional sebelum ini, langkah yang didakwanya didalangi Zahid sendiri untuk menjatuhkan Perdana Menteri Tan Sri Muhyiddin Yassin.

Difahamkan, langkah menangguhkan pemilihan ini berkemungkinan bagi memastikan Zahid terus menguasai MT dan memudahkannya untuk membawa agenda kerjasama dengan Anwar serta DAP secara halus sebelum ia dimuktamadkan.

Halangan Zahid untuk membawa UMNO dalam rancangannya ketika ini adalah berhubung ketetapan Perhimpunan Agung UMNO 2020 (PAU) yang memutuskan “No Anwar, No DAP” dan beberapa proses perlu dilaksanakan jika mahu mengubah pendirian tersebut.

Seorang pemimpin akar umbi, Ketua Bahagian UMNO Bangi, Datuk Mohd Zaidi Mohd Zain berkata sebarang tindakan yang diambil melanggar ketetapan parti adalah tidak wajar dan boleh dikenakan tindakan disiplin jika ia berlaku.

“Kalau mana-mana pimpinan atau ahli yang bawa selain daripada apa yang ditetapkan dalam usul PAU, maka ia menyalahi peraturan parti, dan perlu diambil tindakan.

“Tak kira siapa, sebab tak ada mana-mana pihak boleh bawa agenda peribadi dalam perjuangan UMNO. Kita berpegang kepada No Anwar, No DAP. Tetapi kalau buat jajaran baru, ia memang menyalahi keputusan parti… Jawatankuasa disiplin kena ambil tindakan,” ujarnya.

Sebelum ini, Agenda Daily melaporkan Zahid membayangkan bakal terbentuk jajaran baharu politik bersama PKR dan DAP yang akan dikenali sebagai Perikatan 3.0 dan bukannya Perikatan Nasional (PN) semasa PRU15 nanti.

Pendedahan terbuka Zahid itu secara tidak langsung mengukuhkan lagi khabar angin sebelum ini dengan menyifatkan langkah tersebut diambil sesuai dengan dinamik politik yang sedang berlaku mengikut perubahan dan keadaan politik semasa negara.

Tegas Zahid, jajaran baharu itu tidak melibatkan PN yang ada sekarang bagaimanapun beliau tidak mendedahkan parti yang akan bersama dalam gabungan baharu itu.

Namun, sebelum ini beberapa pemimpin parti mendakwa Zahid sedang berusaha untuk membawa UMNO duduk serumah bersama PKR dan DAP.


Formula baharu Rafizi, perluas model pekerja sambilan bagi pengusaha restoran

Langkah terbaharu yang sedang dipertimbangkan kerajaan untuk menangani kenaikan kos peniaga dan pengusaha restoran adalah dengan memperluaskan model pekerja sambilan.

Menteri Ekonomi Rafizi Ramli yang berdepan kritikan kerana kenyataan harga bahan mentah turun tetapi harga makanan tidak turun berkata pihaknya sedang memperhalusi beberapa langkah bagi membantu peniaga dan pengusaha restoran menangani kenaikan kos yang mereka perlu tanggung selama ini.

“Usaha mengekang inflasi memerlukan semua pihak menggembleng usaha bersama.

“Ada beberapa langkah yang sedang diperhalusi pelaksanaannya untuk membantu peniaga dan pengusaha restoran menangani kenaikan yang mereka tanggung, termasuklah potensi menyebar luas model tenaga kerja sambilan dalam sektor restoran dan kedai makan (F&B).

“Ia adalah sebahagian dari usaha untuk menyelaraskan pasaran kerja dengan tuntutan sektor ekonomi, yang menjadi sebahagian dari usaha menyeluruh menstruktur kembali ekonomi negara,” katanya dalam kenyataan hari ini.

Sehubungan itu, Rafizi berkata, beliau akan bertemu dengan pihak berkaitan dalam masa terdekat mengenai usaha yang boleh diambil bersama.

Tegasnya, pendekatan seperti perbincangan secara dua hala dengan pihak berkepentingan amat penting dalam usaha menangani isu berbangkit.

“Dalam masa terdekat ini, saya akan bertemu dengan wakil-wakil pengusaha restoran dan peniaga makanan untuk membincangkan secara dua hala langkah-langkah yang boleh diambil bersama oleh kerajaan dan pengusaha restoran dan peniaga makanan,” katanya.

Sementara itu, beliau menyambut baik pandangan Presiden Persatuan Pengusaha Restoran Muslim Malaysia (PRESMA), Datuk Jawahar Ali Taib Khan mengenai peranan yang perlu dimainkan kerajaan, peniaga dan pengguna dalam menangani kenaikan harga makanan serta minuman.

Memetik perangkaan inflasi yang diumumkan Jabatan Statistik Malaysia (DOSM) baru-baru ini, beliau berkata walaupun inflasi bagi Disember tahun lalu mereda kepada 3.8 peratus berbanding 4.0 peratus dalam bulan sebelumnya, kategori harga di restoran serta hotel menjadi satu-satunya kategori masih belum mereda.

DOSM merekodkan kenaikan 7.4 peratus pada Disember 2022 berbanding 7.0 peratus pada bulan sebelumnya.

“Pandangan Jawahar adalah selari dengan pandangan kerajaan supaya pengguna peka kepada kenaikan harga makanan dan minuman yang dibeli dan bijak memilih kedai dan restoran yang menawarkan harga yang lebih baik berbanding pesaing-pesaing,” katanya.


Peratusan keluar mengundi dijangka lebih 85 peratus: SPR

Suruhanjaya Pilihan Raya (SPR) menjangkakan peratusan keluar mengundi pada Pilihan Raya Negeri (PRN) di enam negeri dan Pilihan Raya Kecil (PRK) Parlimen Kuala Terengganu esok melebihi 85 peratus, kata Pengerusi SPR Tan Sri Abdul Ghani Salleh.

Beliau berkata jika jumlah peratusan itu tercapai, ia melebihi peratusan keluar mengundi sebanyak 74.7 yang direkodkan pada Pilihan Raya Umum ke-15 (PRU), November lepas, lapor Bernama.

Abdul Ghani turut menyeru semua pengundi keluar melaksanakan tanggungjawab masing-masing demi negara serta menasihatkan mereka jangan sesekali menyerahkan kad pengenalan kepada individu yang tidak dikenali selain daripada petugas SPR untuk tujuan semakan.

“Kita (SPR) bersama pasukan keselamatan telah pun bersedia untuk menangani apa-apa masalah dan saya telah berbincang dengan pihak berkuasa untuk menangani sebarang isu berkaitan esok. Jadi jangan bimbang dan keluar mengundi macam biasa,” katanya.

Beliau berkata demikian ketika ditemui pemberita selepas mengadakan lawatan dan menghadiri taklimat persediaan akhir Pusat Semakan Peti Undi di Semarak Hall Cyberjaya yang juga pusat penjumlahan rasmi undi bagi Dewan Undangan Negeri (DUN) Dengkil, di sini hari ini.

Esok, 12 Ogos adalah hari pengundian bagi PRN di Selangor, Negeri Sembilan, Pulau Pinang, Kedah, Terengganu dan Kelantan. Turut diadakan serentak adalah PRK bagi kerusi Parlimen Kuala Terengganu.

Abdul Ghani berkata SPR telah memberi cadangan waktu mengundi yang digalakkan untuk mengelak kesesakan di pusat mengundi serta mengingatkan pengundi tidak berpusu-pusu di awal pagi ke pusat mengundi memandangkan pusat mengundi dibuka dari 8 pagi hingga 6 petang.

Beliau berkata persiapan di semua pusat mengundi PRN dan PRK Parlimen Kuala Terengganu dari segi peti undi, kertas undi dan peralatan lain berjalan dengan baik dan tiada perkara yang tidak diingini dilaporkan berlaku.


Covid-19: 80% jangkitan baharu di Thailand disebabkan varian Delta

Kementerian Kesihatan Awam Thailand melaporkan 80 peratus daripada jangkitan harian Covid-19 di seluruh negara itu sejak kebelakangan ini disebabkan varian Delta, yang pertama kali dikesan di India.

“Sejak beberapa minggu lalu kes Covid-19 telah meningkat di hampir semua wilayah di Thailand, dengan 80 peratus daripada jangkitan baharu membabitkan varian Delta,” lapor data terbaharu kementerian itu.

Pada masa sama data kementerian itu juga menunjukkan 60 peratus daripada kes baharu sejak beberapa hari lalu dikesan di wilayah yang kadar vaksinasi penduduknya masih rendah, selain sekatan pergerakan yang longgar.

Peningkatan kes baharu kini tidak lagi tertumpu di Bangkok yang menjadi titik panas penularan, sebaliknya telah berpindah ke wilayah lain setelah varian Delta menjadi dominan dan tersebar dengan pantas, kata kementerian itu.

Dalam tempoh 24 jam lalu Thailand melaporkan 21,379 jangkitan baharu Covid-19, sementara 191 pesakit lagi meninggal dunia. Jumlah itu adalah angka harian tertinggi pernah direkodkan sejak pandemik Covid-19 melanda negara itu awal tahun lalu.

Angka terbaharu itu juga melonjakkan jumlah keseluruhan jangkitan kepada 714,684 kes dan 5,854 kematian.

Sementara perintah berkurung dan sekatan dikenakan tidak memberi kesan mendadak kepada penurunan kes baharu, langkah itu sekurang-kurangnya mampu memperlahankan penularan wabak Covid-19 dan mengurangkan tekanan terhadap sistem kesihatan.

Data Kementerian Kesihatan Awam Thailand juga menunjukkan kerajaan lebih agresif dalam memberi vaksin kepada penduduk di wilayah Bangkok.

Sehingga kini hampir 70 peratus penduduk bandar raya itu menerima suntikan dos pertama, tetapi hanya 21 peratus sahaja daripada keseluruhan populasi Thailand yang menerima sekurang-kurangnya satu dos suntikan vaksin.

Dengan hanya memfokuskan kepada titik panas virus, kerajaan Thailand mencipta lebih banyak kluster di wilayah lain yang tidak dikenakan sekatan lebih ketat, kata bekas wakil Pertubuhan Kesihatan Sedunia (WHO) Thailand, Dr William Aldis.

“Kegagalan memastikan pemberian vaksin secara sama rata di Thailand akan mencetuskan bencana. Anda bertindak balas terhadap sesuatu yang telah berlaku, dan anda tidak mengejar virus yang menular di seluruh negara.

“Sudah jelas bahawa jika wilayah-wilayah lain tidak mendapat vaksin yang mencukupi, virus Covid-19 akan terus berlegar di seluruh Thailand,” katanya.

Thailand kini berdepan beberapa masalah sehingga menyebabkan program vaksinasi kepada rakyatnya perlahan. Sehingga kini 19 juta dos vaksin sudah diberikan kepada 13.6 peratus daripada 66 juta populasi negara itu.

Sementara itu, hampir 100,000 pesakit Covid-19 di Bangkok kini menjalani kuarantin kendiri di rumah masing-masing, tatkala jumlah jangkitan akibat penularan varian Delta terus meningkat.

Penolong Jurucakap Pusat Penyelarasan Situasi Covid-19 Thailand (CCSA), Dr Apisamai Srirangson berkata jumlah pesakit yang menjalani kuarantin kendiri di rumah di Bangkok hampir mencapai 100,000 semalam.

Pada masa sama 232 pusat kuarantin sedang dibina di seluruh negara bagi menempatkan semua pesakit yang sedang menjalani kuarantin di rumah, katanya.

“Jabatan Perkhidmatan Kesihatan Sokongan di bawah Kementerian Kesihatan Awam juga meluluskan peraturan membenarkan orang awam membeli kit ujian antigen (ATK) untuk ujian kendiri Covid-19.

Pentadbir Ubat-Ubatan dan Makanan juga meluluskan 19 jenama ATK dan lebih banyak syarikat dijangka menyerahkan proposal ATK untuk diluluskan, kata Dr Apisamai sambil menegaskan semua ATK perlu dibeli di hospital atau farmasi.

ATK katanya tidak dibenar dijual secara dalam talian atau kedai serbaneka. – Agensi


Taliban larang cukur janggut

Kedai gunting rambut di wilayah Helmand, Afghanistan kini dilarang mencukur janggut pelanggan dan memasang muzik di dalam premis mereka, menurut kenyataan dikeluarkan Jabatan Kebajikan dan Maksiat wilayah itu.

Peraturan baharu itu menyusul beberapa larangan yang dikuatkuasakan Taliban terhadap rakyat Afghanistan berdasarkan hukum Syariah Islam.

“Anda dimaklumkan bahawa mulai hari ini, mencukur janggut dan bermain muzik di kedai gunting rambut dan tempat mandi awam sangat dilarang.

“Sekiranya terdapat kedai gunting atau tempat umum yang didapati mencukur janggut atau bermain muzik, mereka akan ditangani menurut prinsip Syariah dan mereka tidak berhak untuk mengadu,” kata pihak berkuasa tempatan wilayah itu.

Pengarah Komunikasi dan Budaya Taliban, Hafiz Rashed Helmand, memberitahu akhbar harian tempatan Etilaatroz keputusan itu dibuat semasa pertemuan dengan pemilik kedai gunting rambut di wilayah itu.

Walaupun Taliban mengatakan pemerintahan mereka sekarang tidak sekeras sebelum ini, ada banyak laporan mengenai tindakan tegas sejak mereka setelah menguasai negara itu pada Ogos lalu.

Ini termasuk penahanan dan serangan terhadap wartawan, penggunaan rotan terhadap wanita yang mengambil bahagian dalam tunjuk perasaan, dan menggantung orang ramai yang didakwa penjenayah.

Taliban juga tidak membenarkan gadis dan wanita Afghanistan untuk melanjutkan pendidikan menengah, walaupun menjanjikan bahawa pelajar perempuan akan dibenar belajar.

Bagaimanapun, kanak-kanak lelaki Afghanistan telah diarah kembali ke sekolah.

Ketika memerintah Afghanistan pada 1996 hingga 2001, Taliban mengharamkan wanita dan gadis belajar serta bekerja. – Agensi


Pemuda UMNO kekal pendirian, tak takut cabaran Dong Zong: Akmal

Pendirian Pemuda UMNO kekal dengan membantah langkah kerajaan campuran menyalurkan peruntukan kepada sekolah persendirian Cina.

Ketua Pemudanya, Dr Akmal Saleh berkata mereka tidak takut dengan cabaran Dong Zong yang menggesa kerajaan mengambil tindakan hanya kerana berpendirian peruntukan tersebut tidak sepatutnya diberikan kepada sekolah persendirian Cina.

“Jika Dong Zong bercakap soal hak, kami pun bercakap soal hak.

“Ambillah tindakan pada saya kerana pendirian saya tidak akan berubah terhadap isu ini,” katanya dipetik laporan MalaysiaNow.

Akmal berkata, tindakan Pemuda Umno yang mempersoalkan jumlah RM15.7 juta kepada 63 sekolah persendirian Cina bukan isu politik.

Terdahulu, media melaporkan Presiden Dong Zong Selangor dan Kuala Lumpur, Chua Kim Boon yang menuduh Akmal menggunakan isu itu untuk kelangsungan politik UMNO.

Chua berkata kerajaan hari ini perlu mengambil tindakan tegas untuk membendung atau menghentikan semua kenyataan seperti yang dikeluarkan oleh Akmal.

Namun menurut Akmal, tiada siapa boleh menghentikan Pemuda UMNO daripada membawa suara rakyat, tanpa mengira blok mana yang menjadi kerajaan.

Beliau yang juga ahli Dewan Undangan Negeri (ADUN) Merlimau berkata, Dong Zong tidak memerlukan bantuan kerajaan kerana berjaya mengumpul RM360 juta dalam bentuk yuran persekolahan bagi sekolah-sekolah mereka.

“Ini satu jumlah yang besar dan tidak perlukan lagi peruntukan dari kerajaan.

“Sedangkan bagi sekolah institusi agama, hendak kumpul RM100,000 pun susah,” katanya lagi.


Hamas akan balas keganasan rejim Zionis Israel

Pergerakan Perjuangan Islam Palestin (Hamas) memberi amaran rejim Israel bakal membayar harga yang mahal kerana menyerang rakyat Palestin di wilayah yang diduduki secara haram di Baitulmaqdis Timur.

Pemimpin kanan Hamas, Moussa Abu Marzouk dalam satu kenyataan berkata, rakyat Palestin mampu menghalang penjajahan rejim Tel Aviv dan melakar tirai baharu konflik dengan Israel.

“Penjajah Israel bakal membayar harga yang mahal kerana mencemari Masjid Al-Aqsa dan mengasari umat Islam yang beribadat di masjid itu,” kataya.

Abu Marzouk yang menyelar negara Arab dan Islam yang berdiam diri berhubung perkembangan baharu di Baitulmaqdis berkata, tindakan berdiam diri mendorong penjajah Israel untuk menyerang Masjid Al-Aqsa dan rakyat Palestin.

Beliau mengajak rakyat Palestin untuk mempertahankan Baitulmaqdis dengan segala cara yang mungkin bagi menghalang penjajahan berterusan rejim Zionis itu.

Beberapa negara Arab, termasuk Turki dan Iran mengutuk serangan Israel ke atas warga Palestin di Baitulmaqdis.

Sejak beberapa hari lalu, penduduk Palestin di Baitulmaqdis mengadakan tunjuk perasaan membantah tindakan rejim itu mengusir 40 keluarga Palestin dari rumah mereka di perkampungan Sheikh Jarrah.

Media melaporkan lebih 205 warga Palestin cedera ketika askar dan polis rejim Israel menyerbu Masjid Al-Aqsa, Pintu Gerbang Damascus di Bandar Lama dan perkampungan Sheikh Jarrah. – Agensi


105 askar Armenia maut dua hari bertempur dengan Azerbaijan

Perdana Menteri Armenia Nikol Pashinyan berkata 105 anggota tenteranya terbunuh dalam pertempuran dengan Azerbaijan sejak dua hari lepas, agensi berita Interfax melaporkan pada Rabu (14 September 2022).

Armenia dan Azerbaijan saling menyalahkan antara satu sama lain atas kejadian terbaru di Caucasus Selatan.

Dalam ucapan kepada Parlimen Armenia, Pashinyan menyalahkan Azerbaijan sambil berkata negara jirannya itu telah “mewujudkan kawalan” ke atas beberapa wilayah Armenia menyebabkan konfrontasi ketenteraan terkini, lapor agensi berita TASS.

“Jika kita mengatakan bahawa Azerbaijan telah melakukan pencerobohan terhadap Armenia, ini bermakna mereka telah berjaya mewujudkan kawalan ke atas beberapa wilayah,” katanya, menurut TASS.

Armenia sebelum ini melaporkan 49 kematian pada Selasa, sambil menambah bahawa jumlah itu mungkin meningkat.

Azerbaijan pula melaporkan 50 kematian dalam kalangan anggota tenteranya.

Pashinyan menolak gesaan daripada pembangkang untuk memperkenalkan undang-undang tentera di Armenia – seperti yang dilakukan negara itu dua tahun lalu ketika perang enam minggu dengan Azerbaijan berhubung wilayah Nagorno-Karabakh yang dipertikaikan.

Pertempuran yang tercetus pada Selasa adalah yang terburuk antara republik bekas Soviet itu sejak 2020.

Armenia dan Azerbaijan, yang berjiran, saling menyalahkan antara satu sama lain menyebabkan pertempuran baharu tercetus semalam di beberapa titik di sepanjang sempadan kedua-dua negara.

Pertempuran terbaharu itu menimbulkan kebimbangan satu lagi konflik bersenjata yang besar di bekas negara Kesatuan Soviet, tatkala tentera Russia bertempur di Ukraine.

Russia mempunyai tentera pengaman di zon konflik Azerbaijan-Armenia sebagai penjamin perjanjian yang menamatkan perang enam minggu dua tahun lalu ketika kedua-dua negara berebut wilayah Nagorno-Karabakh. – Agensi


Covid-19: Enam pelajar SK di Bandar Utama positif

Enam pelajar Sekolah Jenis Kebangsaan (SJK)(C) Puay Chai 2 di Bandar Utama, Petaling Jaya dijangkiti Covid-19 menyebabkan sekolah berkenaan ditutup sementara.

Arahan penutupan itu berkuat kuasa hari ini dibuat Pejabat Pendidikan Daerah Petaling Jaya. Bagaimanapun tempoh penutupan operasi sekolah terbabit akan dimaklumkan dari masa ke semasa.

Virus itu dilaporkan menjangkiti seluruh keluarga seorang pelajar pada 7 April lalu, manakala kes kedua pula pada 9 April.

Pada 11 April pula, dua lagi murid disahkan positif. Sebelas guru turut diperintah menjalani kuarantin.

Kementerian Pendidikan dan Jabatan Pendidikan Petaling belum lagi mengeluarkan sebarang kenyataan.


SOP diperketat, tempoh berada di PPV disingkat

Prosedur operasi standard (SOP) di pusat pemberian vaksin (PPV) terutama yang berskala mega diperketat, sementara sistem pengisian borang persetujuan suntikan ditingkatkan bagi mengurangkan risiko lokasi itu menjadi tempat penularan jangkitan Covid-19.

Menteri Penyelaras Program Imunisasi Covid-19 Kebangsaan (PICK) Khairy Jamaluddin berkata selain aspek penjarakan masa dan fizikal, pihaknya juga berusaha mempercepatkan proses vaksinasi individu di dalam PPV, antaranya menerusi ciri baharu aplikasi MySejahtera iaitu borang persetujuan digital.

Menerusi pengenalan ciri baharu itu, Khairy berkata penerima vaksin tidak perlu lagi mengisi borang secara manual, sekali gus membantu melancarkan proses vaksinasi, menjimatkan masa serta mengurangkan risiko penularan Covid-19.

“Di Lembah Klang, dalam keadaan jangkitan menular secara sporadik, susah kita memastikan bahawa punca itu di tempat-tempat tertentu terutama di PPV, malah saya sedang melihat isu ini untuk kita pastikan SOP kita di PPV mega dapat diperketat dan ditingkatkan tiap-tiap hari.

“Menerusi pendekatan-pendekatan seperti itu dan mempercepatkan proses vakinasi, saya difahamkan sekarang ini untuk dos kedua sebagai contoh, 20 minit masuk, lepas itu dengan tempoh pemerhatian 20 minit, selesai, ini akan mengurangkan masa kita berada di dalam PPV,” katanya.

Beliau berkata demikian ketika menjadi tetamu pada program ‘Janji Temu Bersama Ras: Tangani Pandemik Covid-19 Bersama’ terbitan Bernama TV yang dihoskan Senator Datuk Ras Adiba Radzi malam ini.

Khairy yang juga Menteri Sains, Teknologi dan Inovasi berkata pihaknya juga mengadakan kerjasama dengan Institut Keselamatan dan Kesihatan Pekerjaan Negara (NIOSH) bagi melaksanakan kajian sistem pengudaraan di beberapa PPV mega dalam memastikan kualiti pengudaraan berada dalam keadaan baik.

Mengulas kesesakan yang berlaku di PPV KLCC baru-baru ini, beliau berkata ia berpunca daripada penerima vaksin bukan warganegara yang datang serentak walaupun mempunyai waktu janji temu yang berbeza-beza, namun pihaknya dapat mengendalikan hal itu dalam tempoh singkat.

Sementata itu Khairy berkata operasi lonjakan kapasiti bagi meningkatkan kadar pemberian vaksinasi dan membendung penularan jangkitan akan diteruskan di kawasan lain selepas ia selesai dijalankan di Lembah Klang.

Katanya operasi lonjakan kapasiti di Lembah Klang itu merupakan yang ketiga seumpanya dilaksanakan mengikut pendekatan kawalan wabak, kali pertama dijalankan di Labuan yang terbukti menunjukkan penurunan jangkitan dan kemasukan ke hospital.

Khairy berkata setakat ini Malaysia mempunyai kadar pendaftaran suntikan vaksin Covid-19 yang agak tinggi dengan 82 peratus daripada populasi dewasa sudah membuat pendaftaran dan hanya 18 peratus masih belum berbuat demikian.

“Saya percaya mereka akan daftar apabila mereka dengar pengumuman yang bakal dibuat Perdana Menteri iaitu apakah kemudahan-kemudahan yang akan diberi kepada mereka yang telah lengkap menerima dua dos vaksin, saya tidak mahu mendahului Perdana Menteri,” katanya.

Berhubung penetapan harga siling vaksin Covid-19, Khairy berkata perkara itu akan dibincangkan beliau bersama Menteri Kesihatan Datuk Seri Dr Adham Baba menerusi mesyuarat Jawatankuasa Khas Jaminan Akses Bekalan Vaksin Covid-19 (JKJAV) dalam masa terdekat ini.

“…agar tidak ada penjualan (vaksin) dibuat dengan harga terlalu tinggi, walaupun ini pasaran swasta namun vaksin ini satu barang diperlukan untuk pandemik, jadi tidak adil mana-mana pihak dapat keuntungan terlalu besar daripada penjualan vaksin ini,” katanya.

Dalam perkembangan sama, Khairy berkata Malaysia sedang berunding dengan Kesatuan Eropah supaya menerima sijil digital vaksin MySejahtera untuk rakyat Malaysia masuk ke negara Eropah.


Kes Guan Eng: Saksi dedah kontraktor terowong dapat markah tertinggi

Seorang saksi kes melibatkan bekas Ketua Menteri, Lim Guan Eng memberitahu Mahkamah Sesyen bahawa syarikat Consortium Zenith BUCG Sdn Bhd (CZBUCG) menerima markah tertinggi dalam bidaan projek pembinaan jalan utama dan terowong di negeri itu.

Bekas Exco Pulau Pinang, Datuk Lim Hock Seng, 73, berkata syarikat itu melepasi syarat-syarat dalam Request for Proposal (RFP) (Permintaan Untuk Cadangan), untuk rekod syarikat itu ditubuhkan atas gabungan syarikat Zenith BUCG, Juteras Sdn Bhd dan Sri Tinggi Sdn Bhd.

Saksi pendakwaan ketiga itu berkata Iklan Pre-Qualification (Prakelayakan) melalui laman web Kerajaan Negeri dibuat pada 11 Nov 2011, manakala iklan melalui akhbar tempatan dibuat 15 Nov 2011.

Katanya, taklimat tender dibuat sebanyak dua kali iaitu pada 29 Nov 2011 dan 14 Dis pada tahun sama, di Menara Komtar yang dihadiri 60 syarikat termasuk syarikat asing dan tempatan.

“Selepas taklimat selesai, 11 syarikat menghantar dokumen prakelayakan dan syarikat yang melepasi prakelayakan dinilai oleh Jawatankuasa Teknikal dan Kewangan yang dipengerusikan oleh Pegawai Kanan Kewangan Negeri Datuk Mokhtar Jait.

“Jawatankuasa ini dipertanggungjawabkan untuk menilai dan membuat syor untuk pemaju menyertai RFP,” katanya lapor Bernama.

Kenyataan saksi itu dibacakan pada hari ketiga perbicaraan kes rasuah Guan Eng yang berdepan empat pertuduhan membabitkan pembinaan terowong dasar laut dan projek pembinaan jalan utama di Pulau Pinang.

Katanya, lapan syarikat berjaya melepasi syarat pra-kelayakan iaitu China State Construction Engineering Corporation Ltd & VST Cemerlang Sdn Bhd, Setia Precast Sdn Bhd, ECK Construction Sdn Bhd, Gamuda Berhad, Zambina Wawasan Sdn Bhd, IJM-CRGL Joint Ventures, Consortium Zenith BUCG Juteras & Sri Tinggi JV dan WCT Daewoo Joint Ventures.

Ketika menjelaskan lebih lanjut mengenai prosedur tender, Hock Seng berkata satu dokumen RFP telah dibuat oleh pihak Unit Perancang Ekonomi Negeri (UPEN) dan diserahkan kepada lapan syarikat itu, bagi membuka pelawaan RFP yang mempunyai beberapa syarat yang perlu dipatuhi.

“Bagaimanapun pada 19 Mac 2012, YB Lim telah mencadangkan untuk mewujudkan dua jawatankuasa berasingan iaitu Teknikal dan Kewangan dalam penilaian RFP. Cadangan itu dipersetujui oleh Mesyuarat Majlis Kerajaan Negeri Pulau Pinang pada tarikh yang sama.

“Setahu saya, syarikat CZBUCG dilantik kerana mendapat markah tertinggi bagi keseluruhan penilaian teknikal dan kewangan. Perkara ini kemudiannya telah diangkatkan kepada Exco Negeri untuk kelulusan,” katanya.

Semalam, Hock Seng ketika memberi keterangan memberitahu mahkamah bahawa Guan Eng memberi nombor telefon dua wakil syarikat pembinaan iaitu Datuk Zarul Ahmad Mohd Zulkifli dan Datuk Lee Chee Hoe untuk membincangkan mengenai projek pembinaan jalan utama dan terowong di negeri itu pada 26 Jan 2011.

Mengikut pertuduhan pindaan pertama, Guan Eng, 60, didakwa sebagai Ketua Menteri Pulau Pinang, menggunakan kedudukannya untuk menerima suapan wang berjumlah RM3.3 juta dengan membantu syarikat milik Datuk Zarul Ahmad Mohd Zulkifli dilantik bagi melaksanakan Projek Pembinaan Jalan-Jalan Utama dan Terowong di Pulau Pinang yang bernilai RM6,341,383,702.

Beliau didakwa melakukan perbuatan itu antara Januari 2011 dan Ogos 2017 di Pejabat Ketua Menteri Pulau Pinang.

Bagi pertuduhan pindaan kedua, Guan Eng didakwa meminta suapan 10 peratus daripada keuntungan yang akan diperoleh daripada Zarul sebagai upah bagi membantu syarikat milik ahli perniagaan itu dilantik untuk projek sama.

Guan Eng didakwa melakukan perbuatan itu berhampiran Hotel The Gardens, Lingkaran Syed Putra, Mid Valley City di sini antara 12.30 tengah malam dan 2 pagi pada Mac 2011.

Ahli Parlimen Bagan itu juga berdepan dua pertuduhan menyebabkan dua lot tanah milik Kerajaan Negeri Pulau Pinang bernilai RM208.8 juta dilupuskan kepada syarikat pemaju berkaitan projek terowong dasar laut di negeri tersebut yang didakwa dilakukan di Pejabat Tanah dan Galian Negeri Pulau Pinang, Komtar pada 17 Feb 2015 dan 22 Mac 2017.

Pendakwaan dikendalikan Timbalan Pendakwa Raya Nik Haslinie Hashim manakala tertuduh diwakili peguam Gobind Singh Deo.

Perbicaraan di hadapan Hakim Azura Alwi bersambung esok.


Cadangan keluar kerajaan ditolak MP UMNO semasa pertemuan Zahid, Najib

Ahli Parlimen (MP) UMNO dan Barisan Nasional (BN) menolak cadangan yang dikemukakan oleh Presiden UMNO Datuk Seri Ahmad Zahid Hamidi dan Pengerusi Lembaga Penasihat BN, Datuk Seri Najib Razak supaya keluar daripada kerajaan Perikatan Nasional (PN) semasa pertemuan di ibu pejabat UMNO awal hari ini.

Agenda Daily difahamkan beberapa Ahli Parlimen UMNO dipanggil Zahid dan Najib untuk hadir ke PWTC dan sumber memberitahu salah seorang MP UMNO yang hadir semasa pertemuan tadi adalah Menteri Pertahanan, Datuk Seri Ismail Sabri Yaakob.

Naib Presiden UMNO itu bertemu dengan Zahid dan Najib bagi membincangkan isu penarikan sokongan daripada kerajaan PN.

Menurut sumber, Zahid dan Najib mencadangkan supaya Menteri dan Timbalan UMNO keluar daripada kerajaan PN, sementara MP UMNO yang memegang jawatan-jawatan lain dalam kerajaan juga perlu mengambil langkah sama.

Selain itu, kedua-dua pemimpin UMNO itu juga dikatakan meminta untuk mengadakan pertemuan secara perseorangan dengan setiap MP UMNO, namun cadangan tersebut ditolak.

Sebaliknya MP UMNO meminta pertemuan itu mesti diadakan dengan memanggil semua MP dan bukan pertemuan secara individu.

Sumber memberitahu, cadangan tersebut ditolak MP UMNO atas alasan mahu menumpukan usaha untuk menangani pandemik Covid-19 dihadapi negara dan ia bukan masa yang sesuai untuk terus bermain politik pada ketika negara sedang berdepan cabaran yang lebih besar.

“MP UMNO menyifatkan langkah untuk tarik sokongan dan keluar daripada kerajaan PN ketika ini tidak sesuai… kini bukan masanya untuk berpolitik kerana masalah yang dihadapi negara lebih besar,” kata sumber kepada Agenda Daily.

Sementara itu, susulan cadangan tersebut ditolak, spekulasi mengatakan bakal berlaku satu pengumuman besar kononnya MP UMNO dan BN akan membuat keputusan keluar daripada kerajaan PN malam ini tidak akan berlaku.

Terdahulu, Agenda Daily mendedahkan beberapa ahli Majlis Tertinggi UMNO dan pemimpin komponen BN berada di ibu pejabat UMNO, PWTC yang difahamkan sedang berbincang untuk membuat pengumuman keluar daripada kerajaan PN malam ini, ia selepas berakhir tempoh 14 hari diberikan Zahid pada hari ini.

Wartawan Agenda Daily di lokasi memberitahu, dua ahli MT UMNO dilihat sudah memasuki bangunan UMNO tersebut, antaranya Datuk Seri Razali Ibrahim dan Pengerusi Badan Perhubungan UMNO Wilayah Persekutuan Kuala Lumpur, Datuk Seri Johari Abdul Ghani.

Kemudiaan, Najib juga tiba di PWTC dengan sebuah kereta berwarna putih yang membawanya masuk ke ruangan parkir dalam bangunan.

Dalam perkembangan lain, Putrajaya juga menetapkan tarikh sidang Dewan Rakyat dan Dewan Negara selama lima hari mulai 26 hingga 29 Julai, kata kenyataan Pejabat Perdana Menteri, hari ini.

Sidang Parlimen itu bertujuan memberi penerangan kepada MP mengenai Pelan Pemulihan Negara (PPN) dan meminda semua perundangan dan peraturan bagi membolehkan persidangan Parlimen diadakan secara hibrid.


Mohammadin Ketapi lompat pula kepada PBM

Ahli Parlimen (MP) Lahad Datu Datuk Mohammadin Ketapi mengumumkan beliau menyertai Parti Bangsa Malaysia (PBM), menjadikan ahli Parlimen parti itu kepada empat orang.

Bekas Menteri Pelancongan itu berkata beliau berminat dengan sinergi PBM yang menggabungkan elemen Malaysia Timur dan Semenanjung Malaysia.

“Saya memilih mereka selepas meneliti perlembagaan parti yang bertujuan memperjuangkan hak Borneo di bawah Perjanjian Malaysia 1963.

“Dengan perjuangan ini, kami dari Sabah akan memberikan kerjasama sepenuhnya kepada PBM dan Parti Kuasa Rakyat untuk merealisasikan matlamat itu,” katanya.

Tiga MP PBM yang lain ialah MP Julau Datuk Larry Sng; MP Ampang Datuk Zuraida Kamaruddin; dan MP Tebrau Steven Choong.

Mohammadin memenangi kerusinya pada Pilihan Raya Umum Ke-14 atas tiket Parti Warisan Sabah, tetapi keluar dari Warisan dan menyertai Bersatu pada Oktober tahun lepas untuk menyokong gabungan pemerintah.

Pada 28 Jun tahun ini, Mohammadin mengumumkan bahawa beliau sekali lagi keluar daripada Bersatu selepas tujuh bulan, menganggotainya.